amanoisuno/poetBack huggingface dataset:
挽朱樞言 吳芾 
持心常近厚，遇事不辭難。早歲曾攀桂，中年更握蘭。盛名馳海內，素望聳朝端。尚有清芬在，流光永後觀。
挽姚君二首  其一 吳芾 
處世心無愧，持身德有常。施恩周里閈，植福遍僧坊。入戶書盈室，開樽客滿堂。清芬傳後葉，看取桂枝芳。
挽姚君二首  其二 吳芾 
晚得田園趣，平居樂有餘。好賢聞善道，奉佛契真如。往事歌謠在，浮生夢幻虛。我慚居堊室，無路挽靈車。
挽胡經仲二首  其一 吳芾 
千載微言絕，夫君妙獨傳。鈎深探閫奧，養浩塞天淵。憂世心雖切，歸田志頗堅。斯文今已矣，空復誦遺編。
挽胡經仲二首  其二 吳芾 
相距一百里，相從四十年。話言窮理窟，酬唱足詩篇。我始歸三徑，公胡掩九泉。無由論舊事，尚擬誌新阡。
初冬山居即事十首  其一 吳芾 
我愛山居好，冬來愜野情。簷前朝日暖，谷口暮雲橫。柏子當軒墮，蕉花傍檻生。自堪安樸拙，何苦慕塵纓。
初冬山居即事十首  其二 吳芾 
屋角營書室，新成八九椽。開林延愛日，甃石截流泉。山近嵐光逼，窗疏月色穿。寒梅何日吐，我欲醉花前。
初冬山居即事十首  其三 吳芾 
歸來非計失，事少得心寬。村落年方稔，庭闈病復安。詩當隨景賦，酒莫放杯乾。插架書還在，仍容子細看。
初冬山居即事十首  其四 吳芾 
自笑謀生拙，空驚歲月除。年衰惟藉藥，髮少不禁梳。盡日扃蓬戶，無人過草廬。晚來閑策杖，緩步當柴車。
初冬山居即事十首  其五 吳芾 
節物隨時變，斜陽一望中。暮雲重疊碧，遠樹淺深紅。菊色滋寒露，蘆花蕩晚風。一樽誰與共，獨立意無窮。
初冬山居即事十首  其六 吳芾 
本是山中客，胡爲作遠遊。風波驚脫險，巖谷喜尋幽。紙帳寒來煖，僧蔬飽即休。百年如一夢，此外復何求。
初冬山居即事十首  其七 吳芾 
久出畏人事，端來避世紛。山光閑裏見，樵唱靜中聞。茗碗晴翻雪，香爐曉吐雲。已應空百念，勿復歎離羣。
初冬山居即事十首  其八 吳芾 
年去驚人老，坐來忘夜深。未能成一事，何敢廢分陰。燈盡添殘燭，山寒擁敗衾。幸無塵俗慮，聊遂讀書心。
初冬山居即事十首  其九 吳芾 
搔首寒窗下，荒山草樹迷。鳥聲喧晝寂，雁陣接天低。更欲開三徑，終當把一犁。此心非傲世，揣分合幽棲。
初冬山居即事十首  其一○ 吳芾 
田宅雖無幾，琴書幸有餘。不妨臨水賦，况是背山居。適意真爲樂，浮名總是虛。前賢猶若此，我輩欲何如。
范丞相生日 吳芾 
天啟中興運，時生間世人。峴山鍾氣象，漢水賦精神。文采傾場屋，聲猷聳縉紳。千言醫國策，一日致君身。平步登黄閣，孤忠結紫宸。聖心資啟沃，帝業頼經綸。嶷嶷文章伯，堂堂社稷臣。威名騰異域，德澤遍斯民。相越風流在，歸秦意氣伸。有才俱擢用，靡事不咨詢。十載空天路，三年澤國濱。宵衣方念遠，皂蓋且行春。令下人咸喜，風行俗自淳。一方新沐惠，四海舊依仁。佇見飛還詔，重煩秉國鈞。從容扶日轂，慷慨掃邊塵。爲相賢如此，當朝信絕倫。邦人逢誕日，和氣滿城闉。貴極纔三紀，冬來始浹辰。願隨靈壽杖，千歲閲莊椿。
和許守喜雪 吳芾 
一夜飄瓊屑，雕鎸竟孰施。主張歸白帝，勾引自雲師。飛灑斜穿牖，連翩亂入池。漫空疑柳絮，着樹混梅枝。月射光偏瑩，風迴勢轉危。聯華憐鶴髮，耐冷羨冰肌。萬壑填將合，千林壓欲垂。拂簷輕似粉，繞砌白於脂。公已齊高潔，吾方守鈍遲。共欣占嗣歲，仍喜沒多歧。政已騰民頌，忠宜結主知。會看頒紫詔，早晚下丹墀。
二十八日出郊勸農陳澤民見示佳作因次來韵 吳芾 
雨多晴少恐妨農，相勸欣逢日出東。烟藹已收霄漢外，江山如在畫圖中。相看且喜頭俱白，一醉休辭頰暫紅。萬事要從勤苦得，莫言豐歉在天公。
同日和黄繁昌韵 吳芾 
乘閑聊復出城遊，所喜相從盡勝流。已對江山銷客恨，更添花卉解人愁。須知世事渾如夢，還念人生盡若浮。君若更辭花下醉，問君能有幾春秋。
同日登青山偶作 吳芾 
公餘不憚陟崔嵬，三到謝公池上來。下視衆山俱培塿，俯窺塵世盡氛埃。松生清籟醒人耳，花褪殘紅墮酒杯。喜與諸君同勝賞，莫辭一醉少徘徊。
和李相之勸農 吳芾 
憂民無語對東君，一雨霶𩃱慰望雲。宣化但期施實惠，勸耕寧復事虛文。已看野老扶藜去，應有幽人植杖耘。千里農桑知帝力，自慚濫把竹符分。
送任漕 吳芾 
聖主方將大有爲，有如二老盍來歸。不應飛輓留江表，且使澄清向日畿。四海英豪從古少，一時耆舊似君稀。相將穩入修門去，直上雲霄拱太微。
送魯漕四首  其一 吳芾 
高人本愛水雲鄉，攬轡登車未免忙。連歲已陪徐孺子，今年更訪賀知章。近家上冢情何限，尋壑經丘興更長。祇恐便歸清禁去，稽山未必得徜徉。
送魯漕四首  其二 吳芾 
聚散無期自古來，偶然相值且徘徊。百年能得幾回醉，三世肯辭平等杯。晚歲誰如君激烈，高情應念我衰頹。亦知分袂無多日，懷抱何妨更盡開。
送魯漕四首  其三 吳芾 
自別頻驚歲月遷，又來此地奉周旋。雖欣同會成三老，却恨相從未一年。君已促裝行詣闕，我方投紱欲歸田。須知出處從今異，一醉休辭拍酒船。
送魯漕四首  其四 吳芾 
不貪燕寢日凝香，祇要歸休深處藏。大火已流秋尚暑，商飈微動夜初凉。身縻官事老不止，心著家山夢更長。頗羨浙東新使者，如今衣錦更還鄉。
送黄仲秉舍人赴湖南漕 吳芾 
巧僞由來苦亂真，獨持正論竦簪紳。身心贏得爲君子，學術寧將殺世人。已向廷中伸此道，更來湖外濟斯民。願言恢作經綸業，會有功名遇合辰。
魯漕按行諸郡以所得江山之秀形之篇章燦然成軸出以相示卒卒未能盡和且作數語以報來辱 吳芾 
十分秋色滿江天，準擬遊觀快目前。愧我把麾成束縛，羨君攬轡得盤旋。平時已富瓊瑶什，行處還多錦繡篇。何計獲陪軺傳去，肯將吟筆寫山川。
前日小詩併呈魯漕 吳芾 
華髮蕭蕭我與君，未能免俗尚馳奔。相看已是成三老，得暇何妨共一樽。我欲丐閑歸故里，君行趣召入修門。亦知聚首無多日，且把交情更細論。
和魯漕節中見示 吳芾 
天時又是一番新，顧我猶爲逆旅人。詩酒情懷聊自遣，山林志願幾時伸。羨君職事有餘暇，贈我篇章不厭頻。一讀灑然忘鄙吝，渾勝笑語得相親。
陳時中法臺得郡而歸喜而成詩 吳芾 
去歲秋風話別離，今秋俄報有歸期。自應冠豸登三院，何遽憑熊把一麾。治行佇爲千里最，才猷已是九重知。莫辭小憩留仙隠，伴我花前倒玉巵。
龔漕見示遊山唱和詩卷用其首章和二篇  其一 吳芾 
說著登臨喜欲顛，正慚拘俗未能前。羨君領客同遊去，使我聞風亦豁然。已歎高懷能放曠，還欣佳句更清圓。如今便蠟尋山屐，夙駕何須吉日涓。
龔漕見示遊山唱和詩卷用其首章和二篇  其二 吳芾 
塵埃終日滿華顛，忽見新詩墮我前。溢目衆篇雖傑出，驚人逸思獨飄然。秀如松檜枝枝老，好似珠璣顆顆圓。自此得聞清廟瑟，懶從灘上聽師涓。
和任漕開宴值雨 吳芾 
正是千花萬卉開，一時景物亦佳哉。良辰已幸陪龍節，盛宴仍容飫豹胎。雖喜風光環几席，其如烟雨暗池臺。明朝天宇應澄霽，尚擬尋芳一再來。
加恩進秩有作 吳芾 
慶典施恩及萬方，老臣遭遇亦非常。頓加多邑慚非稱，倍進崇階懼莫當。自念生來無此望，却憂福過有餘殃。病軀莫效循牆避，且上天庭控免章。
寄魯漕 吳芾 
四海耆英世共知，七旬强健似公稀。使星姑暫淹黄髮，卿月還須近紫微。門外塤箎方合奏，庭前蘭玉更相輝。人生樂事誰能及，莫惜通宵壽斚飛。
送魏簽 吳芾 
平分冬氣恰經旬，天應新陽産異人。家世舊來推碩學，胸襟自許作良臣。不應蓮幕淹留久，會見楓宸拔擢新。但願朱顔長不老，穩看他日畫麒麟。
贈蕭守  其一 吳芾 
一代簪紳仰老成，天生賢德佐昇平。慶傳八葉源流遠，氣稟三秋表裏清。蚤戴豸冠居憲府，旋持荷橐直承明。祇今名德如公少，寧久淹留海上城。
贈蕭守  其二 吳芾 
天界仁賢鎮一方，坐令歉歲作豐穰。盡鋤海上鯨鯢跡，頓肅庭中雁鶩行。萬室共知歌邵杜，千年重喜見龔黄。修齡已逐陰功長，不待邦人獻壽觴。
贈許守 吳芾 
天賦奇才屬意深，一時人望冠儒林。文章世有中和氣，政術家傳清白箴。屏翰豈能淹大手，江山聊助發高吟。寒梅已有調羹意，壽斚何妨且滿斟。
送謝子肅之官 吳芾 
吾鄉人物苦彫零，頼子傳家有典刑。仕宦方期行古道，姓名早已達天庭。致君事業須先辦，涉世風霜要飽經。終不負丞寧久屈，會看感遇際千齡。
送江朝宗之官 吳芾 
芳草連天柳拂堤，憐君俯首去勾稽。賦成梁苑方同樂，唱徹陽關遽解携。指日鵾鵬當直上，待時鸞鳳且卑棲。若逢訪戴人乘興，莫惜相隨泛剡溪。
送王若夫造朝 吳芾 
要路如公今著鞭，况逢聖主正需賢。長貧豈謂連三世，不調那知又十年。道在未應終困躓，時來看取即騰騫。此行會有知音者，送上通津歲九遷。
送孟世功 吳芾 
男兒三十未成名，肯但區區事筆耕。王粲平時希負鼎，賈生今日請長纓。漫漫海內妖氛暗，策策腰間老劍鳴。會使蒼生重奠枕，北山休顧小猿驚。
潘公舍人義榮當世第一流人也僕頃得金華私竊自喜將獲從公之遊洎至而公已云亡至今以爲恨金元鼎出公往還詩帖因即公韵和數句於後姑以少見平生慕用之意云 吳芾 
一代名流世許誰，獨公皎皎著明暉。少攄妙藴聊持橐，欲振孤風便拂衣。愧我仰高乖晤對，羨君請益探玄微。今朝刮眼看遺墨，更覺平生萬事非。
送張甥歸上饒 吳芾 
悲惱情懷未易除，相逢猶未免嗟吁。暫停絲竹雖云冷，只對江山亦足娛。我得退閑爲上策，汝能勤苦是亨衢。欲行千里非難事，須作人間汗血駒。
與鹿郎中 吳芾 
思到高人見一堂，經年魂夢鎮飛揚。抱疴已恨身無力，拗俗還疑路有妨。聊寄一樽牽酒興，更憑五字惱詩腸。巡簷應索梅花笑，無計從君醉幾場。
王百洪遭旱經火之後赴官荆南作詩勉之 吳芾 
莫將外物撓胸中，旱魃從他更祝融。道業不應緣火盡，生涯會復值年豐。事經盤錯才方見，詩到羈窮句始工。休歎徒勞淹幕府，要君努力振家風。
李倉子長按行偶成四韵奉呈  其一 吳芾 
强把州麾楚水東，星軺臨按偶相逢。平居已是同閭里，歲晚還來託部封。千里江山多契闊，一樽風月且從容。我將投紱林泉去，拭目公歸侍九重。
李倉子長按行偶成四韵奉呈  其二 吳芾 
長年蹤迹歎西東，此地那知得會逢。老去我將歸梓里，時來君合拜芝封。故交零落添新冢，晚景衰頹減舊容。今日尊前休惜醉，回頭千里暮山重。
遠眺 吳芾 
萬壑千巖百尺樓，地形高壓浙東州。旁窺照水烟波闊，四顧滄溟雪浪浮。遠望尚賒秦轍迹，懷人還想晉風流。憑欄已足消塵慮，何必三山汗漫遊。
和王龜齡待制貢院落成二首  其一 吳芾 
扁舟猶記拂洲蘋，轉眼年華幾度新。愧我今成雙白鬢，喜君來駕兩朱輪。一時令下從如水，千里威行敬若神。擬訪舊遊觀盛事，一官何苦絆吾身。
和王龜齡待制貢院落成二首  其二 吳芾 
主盟湖學屬何人，頼有公來爲作新。士俗似聞衰也久，文場今見美哉輪。挈還舊觀人爭覩，賦就新詩筆有神。苕霅儒風從此振，文翁端恐是前身。
貢院落成郡庠諸生畢集因作詩以勉之 吳芾 
多士如林古豫章，不應較藝寓僧房。一朝盡闢荆榛地，萬礎俄新翰墨場。文筆要同孤塔聳，詞源宜與兩湖長。會看從此飛鳴去，九萬鵬程未易量。
和池州陳教授韵二首  其一 吳芾 
人物今誰似此郎，合居嚴近贊垂裳。未將事業先諸老，且把文章變一方。今日杏壇風似魯，向來鐵硯志如桑。會看奮迅爲時用，展盡胸中計策長。
和池州陳教授韵二首  其二 吳芾 
平時野性愛吟詩，一字長慚未得師。妙句既容窺格律，良辰更喜覿光儀。絳帷暫且留三楚，丹陛行將命一夔。莫爲浮榮求速化，功名到底屬男兒。
和郭教授立春除夜之作二首  其一 吳芾 
兒童爭喜歲時新，老去方知感此辰。始具杯盤來送臘，又簪幡勝去鞭春。滿斟蕉葉休辭醉，且對桃花痛飲醇。况有故人能過我，相看歲晚更情親。
和郭教授立春除夜之作二首  其二 吳芾 
意廣才高困謗傷，又還客裏換年光。驅馳道路風霜苦，放蕩江湖日月長。縱未致身登鳳閣，也應平步入鵷行。胡爲尚鬰騫騰志，無地棲遲寄寺廊。
和許守韵 吳芾 
臺閣如公盍見收，尚淹外補爲民憂。身爲邦國三年計，心在江湖萬里秋。乘興舉杯還對月，得閒搜句或臨流。平生恨不逢名士，豈謂年來遂此謀。
和詹守二首  其一 吳芾 
一日相逢喜有餘，對談勝讀十年書。歡聲已溢枌榆社，和氣還蒸蓬蓽居。敢道高標攀靖節，或疑勝致到華胥。願言莫惜留連醉，看我東皋带雨鋤。
和詹守二首  其二 吳芾 
特迂千騎訪柴門，多謝清朝皂蓋臣。肯爲衰翁留竟日，頓令寒谷暖生春。論心便覺塵襟豁，刮目仍觀妙句新。轉盼又還成遠別，相思後夜定傷神。
和許守野亭登眺 吳芾 
夫君自合代王言，暫寓空齋八九椽。盡日清談揮麈尾，閉門危坐爇龍涎。詩囊遣興隨時賦，茗碗袪魔對客煎。看即除書催入覲，得閒登眺且欣然。
送許守  其一 吳芾 
慣分符竹理疲民，來往賢星又兩春。語到江山端有助，化行風俗自還淳。我知既去思何武，人歎無從借寇恂。別酒徑須拚一醉，他時良會恐無因。
送許守  其二 吳芾 
千里歡謠處處同，使君遺愛信無窮。不容昏墊爲民患，解轉凶荒作歲豐。治行好書循吏傳，清聲無愧古人風。九重想已知名久，看即黄麻出禁中。
和梁次張得酒之作 吳芾 
在處人爭饋五漿，風標端是紫微郎。已能遣興追工部，更欲消憂對杜康。闡教暫煩臨水泮，趨朝行見裛天香。老夫素乏驚人句，徒歎辭鋒未易當。
十五夜與朝宗對月把酒朝宗屢懷歸因賦二首  其一 吳芾 
人間無處避炎光，頼有湖山六月凉。清夜已欣天似水，長空還愛月如霜。我將乘興拚沉醉，君苦懷歸有底忙。試問今宵能飲否，更來月下對胡床。
十五夜與朝宗對月把酒朝宗屢懷歸因賦二首  其二 吳芾 
霧捲雲收月迸光，一時煩濁變清凉。怪來坐上深無暑，疑是山間已有霜。老去豈期身尚健，閒中且以酒爲忙。故人若也堅辭醉，忍負良宵月滿床。
登南樓二首  其一 吳芾 
人生安用惹閒愁，得暇何妨且少休。睡起徑須烹北苑，興來聊復上南樓。公庭漸覺日無事，田里仍逢歲有秋。滿目江山還可樂，歸心已動不容留。
登南樓二首  其二 吳芾 
新敞南樓百尺雄，一溪遥跨兩長虹。青山疊疊登臨外，碧瓦鱗鱗指顧中。倦客自憐如倦翼，歸心長是逐歸鴻。憑高幸與賓僚共，酒盞何妨爲我空。
凌歊臺六首  其一 吳芾 
莫辭千騎小徘徊，共上凌歊百尺臺。過雨江山新似洗，連天草樹翠成堆。搜羅好景歸詩句，斷送閒愁付酒杯。對此願公拚一醉，相逢能得幾回來。
凌歊臺六首  其二 吳芾 
萬里清光絕點塵，別來經歲鎮如新。恨居平地去天遠，喜上高臺與月親。正好賞心拚酩酊，不堪懷古倍酸辛。向來登此知何限，傳到如今有幾人。
凌歊臺六首  其三 吳芾 
簿書終日困拘攣，每到凌歊意豁然。千里日光斜照水，一川草色遠連天。青山頂上玄暉宅，采石江頭太白船。俱在目中渾可樂，何妨時復一揚鞭。
凌歊臺六首  其四 吳芾 
黄山高處敞層臺，伊昔規模想壯哉。江上依然雙闕在，日邊不見六龍來。落花啼鳥空遺恨，翠竹青松且漫栽。先是老懷多感慨，每來弔古一興哀。
凌歊臺六首  其五 吳芾 
百尺臺前萬頃寬，風烟縹緲隔塵寰。天浮江水兼湖水，雲抹淮山與楚山。景物宛如圖畫裏，星河祇在戶庭間。登臨莫作悲秋意，且對黄花一解顔。
凌歊臺六首  其六 吳芾 
宋武當年迹已陳，荒臺寂寞幾經春。一番棟宇從頭葺，四面軒窗入眼新。陡覺江山增氣象，更添風月愈精神。老夫無處逃炎暑，領客時來一岸巾。
江月臺 吳芾 
秋來江月十分明，臺上凉生氣倍清。正好醉吟時自適，若爲衰病日相縈。苦無佳况人空老，數盡殘更夢不成。料想賓僚應笑我，鬢絲如此尚含情。
陪梁大諫察院同登蔣山 吳芾 
山如屏障阜如鐘，中有巍巍古梵宮。六代興王俱掃跡，一僧遺塔尚摩空。萬松雪類長波掛，八水源從異域通。家在天台最深處，見山還憶故山中。
過吳江題臞庵 吳芾 
壯歲經行今白頭，未容歸老復來遊。人如化鶴雲間去，橋似垂虹天際浮。風月一川無限興，烟波萬頃不勝愁。三賢高躅何難繼，猶抗塵容祇自羞。
遊臞庵 吳芾 
松江橋畔闞名園，一別重遊二十年。種德堂前松菊茂，浮天閣下水雲連。同來朋舊今誰在，獨去情懷祇自憐。若許拂衣從此逝，不妨長泛釣魚船。
過吳門登簡孚堂有感 吳芾 
三十年前此宦遊，經從偶得駐扁舟。回頭歲月如駒隙，到眼風烟獨虎丘。無復故人論舊事，却因陳迹惹新愁。此生未必能重到，且爲斯堂更少留。
遊朱氏園 吳芾 
萋萋芳草遍池塘，歎惜韶華一半强。聞道名園千畝勝，來看浪蕊萬枝芳。渾疑席上紅裙擁，未讓階前綺帳張。坐客徑須拚痛飲，要將一醉答春光。
自湖上歸遊朱園和李相之韵二首  其一 吳芾 
萬頃湖光一鏡開，幾人湖上散輪蹄。水明盡倒千巖影，沙軟新成百里堤。草際已橫烟雨艇，眼前無復稻粱畦。馬侯遺迹依然在，顧我無功敢與齊。
自湖上歸遊朱園和李相之韵二首  其二 吳芾 
聞道城東有故家，海棠初試萬枝花。偶來花下燒銀燭，還似空中散綺霞。園裏高人全曠達，坐中騷客富文華。新詩已就驚人句，醉墨縱橫似亂鴉。
遊鹿田三洞 吳芾 
野性平生酷愛山，好山不厭絕躋攀。感時又見三春暮，乘興聊同一日閑。雲出岫時迷古洞，鹿耕田處認禪關。自憐擾擾塵埃裏，眼底欣逢水石環。
次韵沈漕寄和題碧雲亭之作 吳芾 
昔日危亭迹已陳，我來聊試運風斤。斷垣無復生青草，舊觀依然聳碧雲。千里江山簷下見，一天星斗坐中分。他時有客來登覽，應記當年老使君。
和王致君見寄望海亭詩 吳芾 
領客閑登木杪亭，坐來四面對崢嶸。野田散漫高低綠，湖水瀰茫遠近清。覽勝喜窮千里目，放懷笑引百壺傾。酒闌未用忙歸去，更看亭前海月明。
題陳彥山草堂 吳芾 
矯首江天正奉懷，一緘遥寄百篇來。頗聞新築草堂就，仍對舊穿花徑開。坐上好山長作伴，窗前修竹鎮相陪。嘉君深得閑中趣，千里何時共一杯。
題養浩軒 吳芾 
丈夫窮餓亦陶陶，肯使胸襟掛一毫。千古功名輸慷慨，百年榮辱付酕醄。斗間古劍光芒直，雪後青松意氣高。安得泊船沽美酒，月明相對讀離騷。
姑溪樓 吳芾 
四面樓成已壯觀，茲樓仍更出雲間。一條溪引五湖水，千里江分兩岸山。是處風烟俱秀發，舊家氣象頓追還。公餘幸此同登覽，一醉休辭酒量慳。
和天予孺子亭三首  其一 吳芾 
南州高士務躬行，不事王侯祇力耕。西嶺已如剛節峻，東湖還似古心清。正慚老拙非良牧，安有仁恩及庶氓。若也當年能逐迹，他時容或可齊名。
和天予孺子亭三首  其二 吳芾 
東漢諸公孰最賢，南州高士獨推先。蒲輪徒枉當年聘，塵榻從教盡日懸。吾道固應天未喪，此時爭奈木將顛。栖栖爾輩成何事，那似清風萬古傳。
和天予孺子亭三首  其三 吳芾 
我來湖上訪前賢，正值清秋欲暮天。十頃敗荷欹淺水，千章古木鎖寒煙。遍尋陳迹俱亡矣，獨立幽亭祇黯然。清德照人增我愧，暮年獨未返林泉。
黄超然參議和拙者去郡十五絕又以詩見寄屬痰眩未能一一次韵且和二篇以謝  其一 吳芾 
三復詩翁白雪篇，渴塵俄得醉心泉。高人固已追摩詰，好句還應壓玉川。快似凉風來木末，清如皓月出雲邊。呼兒好爲藏巾笥，莫許閑人取次傳。
黄超然參議和拙者去郡十五絕又以詩見寄屬痰眩未能一一次韵且和二篇以謝  其二 吳芾  西湖
向來從宦鄭公鄉，每遇清遊坐有光。江上憑欄天一色，湖邊艤棹木千章。眼前景物俱堪賦，心著家山獨未忘。歸到小西湖更好，觀魚何必遠如棠。
陪任漕胡倉登滕王閣秋屏列岫 吳芾  滕王阁
滕閣秋屏已快哉，更登列岫少徘徊。溶溶一水簷前去，隠隠千帆坐上來。每恨長年成契闊，頗欣今日得追陪。能并四樂由來少，且對江山舉一杯。
登列岫 吳芾  长江
此邦已是富烟光，那更斯亭冠此邦。正向座中窺列岫，恰從簷下瞰長江。閑穿松徑雲生屧，宴坐蒲團月滿窗。想得山人應笑我，老來强擁碧油幢。
滕王閣三首  其一 吳芾  滕王阁
昔日驕王鎮此州，特營高閣瞰清流。一時傑出稱雄觀，千古爭傳作勝遊。遍覽遺蹤容可想，回思往事却堪羞。時人漫說珠簾雨，空惹騷人拄笏愁。
滕王閣三首  其二 吳芾  滕王阁
高閣秋登第一回，頓令心目豁然開。山騰翠靄浮空去，水引清風入座來。九夏炎光今已矣，一時佳興更悠哉。和君妙句如冰雪，想見胸中絕點埃。
滕王閣三首  其三 吳芾  滕王阁
向來高閣久成空，今日雕欄勢尚雄。觸影自憐人已老，題詩還愧我非工。江山滿目長悲古，樽俎開懷幸對公。莫惜躊躇連日醉，此回別後幾時同。
賀梁氏書樓初成 吳芾 
于門高處許誰同，傑閣新成氣象雄。輝映萬家增壯觀，崢嶸百尺聳層空。一天風月登臨後，千里溪山指顧中。此地舊多仙窟宅，對君疑是老仙翁。
城上初作新亭猶未名也邦人閧然稱爲三槐殊不知所從來揣其意必以亭下有槐一根三幹挺然秀出故有是號然非所宜言也余恐不知者謂出自我作數語以解之 吳芾 
我心祇是憶天台，欲去無從首重回。若得此時追五柳，絕勝他日面三槐。年年白髮催人老，夜夜青山入夢來。縱有萬鍾非我事，何如且覆掌中杯。
再題周處士山居  其一 吳芾 
山鎖烟蘿自古青，更臨絕頂敞簷楹。前瞻江氣連雲起，回顧湖光照日明。坐久已驚毛骨爽，歸來猶覺夢魂清。從今便擬休官去，夢伴幽人度此生。
再題周處士山居  其二 吳芾 
閑驅小隊出城闉，春色三分已二分。到處有花渾灼灼，望中無木不欣欣。故池尚想玄暉宅，荒草空悲太白墳。滿目青山誰是主，獨輸高士卧烟雲。
和李子儀到山居 吳芾 
接得新詩喜有餘，詩中字字說山居。固知還舍方爲樂，亦悟浮名總是虛。無計林間閑放鶴，何時湖上靜觀魚。我心萬事都無累，祇欠歸來得自如。
和董伯玉讀當塗小集 吳芾 
昔時乘障楚江邊，信筆題詩度歲年。豈敢嘲風仍詠月，祇思問舍與求田。歸心雖似陶元亮，句法寧窺孟浩然。多謝君詩過褒拂，愈令慚汗出如泉。
和方叔載讀小集 吳芾 
江城留滯兩經年，强把詩篇擬昔賢。豈有高歌翻白雪，祇憑短句問青天。優人獻伎徒供笑，醜婦添裝豈解妍。君欲學詩須學古，不應讀此向窗前。
前日小集梅花猶在乘興移其下杯行樂甚是夕風微月朗花飛入坐者紛紛如雪待制曾丈有四并之歎謂不可無作屢屬唱之因成拙句 吳芾 
老去逢春倍感時，興來聊復對芳菲。月明更覺花枝好，風動還驚雪片飛。一笑休辭今夕醉，四并須信古來稀。乘閑莫惜頻相過，要共携壺上翠微。
五月五日領客泛舟 吳芾 
要同佳客濯清泉，却下危樓上畫船。拭目已看雲際月，洗心還愛水中天。更無暑氣侵尊俎，但有薰風入管弦。我欲就閑行作別，且拚一醉共陶然。
待史志道不至 吳芾 
欲覿英標慰此懷，既推印綬尚裴回。心馳巖壑吾將老，目斷雲霄君不來。清夜漫勞蝴蝶夢，重陽已負菊花杯。儻能諒此拳拳意，勝似心顔相對開。
王瞻叔參政寄惠雲笈經因成四韵奉酬 吳芾 
老來猶未返林泉，終日區區亦可憐。擬扣玄關求至道，喜披雲笈探真筌。他時使我離塵境，今日由君結妙緣。莫謂骨凡難變化，丹成鷄犬尚升仙。
懷梁丈陳丈 吳芾 
不見高標動浹旬，寸心如渴欲生塵。春深漸覺梅花老，風暖還驚柳色新。對景想題詩句滿，開懷應把酒杯頻。扁舟前後空相望，安得從容笑語親。
會使帥郭侯燕於采石 吳芾 
高牙大纛拂層雲，樽酒相逢楚水濱。千里江山俱入眼，一天風月解留人。橫吹玉笛漁船晚，醉擁金釵綺席春。此地謫仙歸去後，誰知今日興尤新。
再用前韵堅使帥凌歊之約 吳芾 
喜對東風玩朵雲，按行知已遍淮濱。論心我正懷良晤，乘興公應繼昔人。采石江頭天欲霽，凌歊臺上物長春。從容儻許留牙纛，看取姑溪歲事新。
送黄作霖 吳芾 
有志男兒走四方，憐君羈旅歲時長。數千里外干微祿，三十年餘返故鄉。老著青衫唯可恨，光生白屋亦非常。時來會有摶風便，莫道窮途便感傷。
耿曼老自去秋起歸興以被旨捄荒方有行色來告別傷成數語送之 吳芾 
去秋已作送君詩，豈意淹留復許時。端爲九重憂歲歉，故令六轡緩歸期。萬人全活俱安業，二麥收成足療饑。此事一歸君妙畫，陰功當自有天知。
送陳澤民赴銅陵簿 吳芾 
鄉閭人物久凋零，輩行如君却老成。自合懷鉛居冊府，若爲棲棘向江城。簿書且作三年計，事業當爲萬里程。林下賢人如未泯，尚期拭目看飛鳴。
送江簿歸括蒼 吳芾 
羈懷索寞苦難禁，頼有良朋與盍簪。同志自憐今日少，知心誰復似君深。哦詩喜得江天句，把酒愁分歲暮襟。莫戀故山乖素約，春來準擬共登臨。
和高簿  其一 吳芾 
不憚驅馳半驛間，勸耕聊復到禪關。耳根暗瀉潺潺水，眼界橫陳疊疊山。已喜新來春事好，還嗟老去世塗艱。洪崖幸爾心相契，此後何妨數往還。
和高簿  其二 吳芾 
家家門外與牆頭，疊足排肩看我遊。出郭不應祇獨樂，勞農端欲與同憂。偶逢佳處寧空過，縱迫歸時亦暫留。慚愧高軒遠相過，聊持杯酒當茶甌。
送汪樞帥福唐 吳芾 
試數中興社稷臣，獨公名德冠簪紳。合依衮繡歸雙闕，却擁旌幢帥七閩。帝欲十連均雨露，人思四海靜風塵。會須展盡經綸手，總把安危佩一身。
送王舍人彥正奉祠東歸 吳芾 
去年趨召偶同時，每喜蒹葭玉樹依。偉論崢嶸從古少，高懷恬退似君稀。身遊紫禁方持橐，心著青山便拂衣。顧我滯留徒有愧，扁舟何日送東歸。
送方務德侍郎得請東歸 吳芾 
三抗封章未得歸，故山歸夢每飛馳。羨君却向林泉去，愧我猶爲印紱縻。忙裏光陰能自惜，靜中氣味許誰知。祇疑天靳清閑福，丹詔還催上赤墀。
送人出使  其一 吳芾 
天心軫念國西陲，妙選廷臣下赤墀。要布寬仁慰彫瘵，用資根本濟艱危。九重眷遇風雲會，萬里威名草木知。此去願羅天下士，歸來共立太平基。
送人出使  其二 吳芾 
驛騎駸駸犯露霜，定知遐俗喜生光。千官弩矢迎郊外，百姓壺漿夾道旁。要使遠謀安井邑，盡令諸將守封疆。更將餘力籌邊策，歸日收功坐廟堂。
和閭丘莘叟 吳芾 
此時狂敵合灰飛，致我天王下紫微。士馬生風增銳氣，旌旗蔽日耀皇威。愧無一策裨黄屋，濫逐千官扈赭衣。智畧如君宜有用，周行指日看來歸。
送王仲矜赴興元倅 吳芾 
有志男兒自不同，出門慷慨氣如虹。遠謀尚欲安天下，小試何妨佐漢中。此地從來爲重鎮，乃翁還更有遺風。一行莫起徒勞歎，看即人歌別駕功。
和嚴倅覓碧香 吳芾 
不勞齋戒絕羶葷，聞已潛通妙衆門。此道能明從古少，今朝正要與君論。十年未免憂茅塞，一詣終期破棗昏。縱有香醪堪寄遠，何如相對倒清樽。
和鮑倅  其一 吳芾 
彯纓誰不是王臣，抗志如今有幾人。墜典固嘗深探討，頹綱猶未許彌綸。擬歸舊隠消殘臘，旋買新田作好春。聖主搜揚方側席，不應無術濟生民。
和鮑倅  其二 吳芾 
參軍已去作飛仙，俊逸聲名久不傳。千古家風期爾振，一時句法許誰先。心惟酷好佳山水，手不停披舊簡編。想得錦囊應是富，年來知有幾千篇。
和鮑倅  其三 吳芾 
人生出處苦難全，老矣安能了世緣。聊向此時看捉月，敢希他日上凌烟。行吟雖愧無新語，坐食猶欣有故廛。若得放歸多種秫，不憂長欠酒家錢。
勸農題岩寺 吳芾 
西山千仞鬰崔嵬，寺在山椒勝處開。暇日久思乘興去，中春始爲勸耕來。屋頭水色青如染，簷外嵐光翠作堆。幽賞未窮天已暮，驅車欲去更徘徊。
開河畢功喜而有作 吳芾 
汙河積水困薰蒸，開鑿那知不日成。野水盡從簷下過，客舟還傍市中行。江山自昔天然秀，人物從今分外清。本爲此邦開眼目，老夫雙目亦增明。
和十五姪見寄 吳芾 
草廬高卧幾經春，被褐深藏席上珍。已自閉門甘澹泊，不妨琢句自清新。我慚老去同流俗，日念歸來作野人。此後塤箎酬唱罷，因風見寄莫辭頻。
和十五姪韵 吳芾 
無補公家祇主臣，但思高卧故山雲。宦遊恥蠹太倉粟，歸去貪羹碧澗芹。喜得醇醪堪飲客，還驚妙句更超羣。速來共爲梅花醉，趁取枝頭香正芬。
和四二姪用林道叟見寄字韵 吳芾 
華髮蕭蕭日夜疏，奔馳不止欲何如。得拋印綬心方適，歸見湖山氣始舒。世事轉頭如蝶夢，人生到此似蘧廬。我今已作終焉計，却悔當年赴鶴書。
元夕有感 吳芾 
當塗連歲看燒燈，又見洪都爛滿城。紫陌人疑春欲曉，清宵天放月爭明。老逢好景知能幾，暗數流年祇自驚。亦擬樽前成一笑，吾衰無復舊心情。
元夕用胡經仲所寄韵呈辛倅及諸僚友 吳芾 
星斗潛移下九天，滿城如晝酒如泉。當時行樂陪千騎，今日重來恰十年。燈燭光中春更好，綺羅叢裏月爭妍。諸君莫惜長鯨量，要向樽前中聖賢。
和澤民送春  其一 吳芾 
我家還分有園池，正願春遲春又歸。風掃花枝猶隠約，日烘雲影漸熹微。客來但欲拚同醉，事往何須歎昨非。自念生平魚鳥性，又思川泳與雲飛。
和澤民送春  其二 吳芾 
不堪歲歲送青春，消黯渾如失所親。短句吟成猶恨別，清樽買盡不辭貧。興來直欲遊三島，老去何由駐二輪。頼有君能知我意，肯來同作送春人。
又和金克家送春 吳芾 
春來縱使日銜杯，老去逢春能幾回。幸有良朋同雅集，不妨爛醉罄餘罍。羞看落絮愁盈抱，强對殘花淚滿腮。惆悵又爲經歲別，莫辭花下少徘徊。
和經仲春日即事  其一 吳芾 
淡烟籠水一溪虛，別有風光在野廬。幽哢喚人回遠夢，落紅鋪水失清渠。此生得酒休辭醉，今日何人是奠居。正向東山念蕭索，筠筒煩寄指南車。
和經仲春日即事  其二 吳芾 
策杖郊原信步行，沙邊春水半涵清。花開舊樹香仍在，燕葺破巢功未成。世路十年塵土面，春風萬里鼓鼙聲。從今準擬開懷去，到手荷杯莫厭傾。
喜雨 吳芾 
聞道他邦盡禱祈，沛然膏澤尚遲遲。有年已是天私我，連日那堪雨及時。聲入萬家添喜氣，凉生千里解炎曦。也知造物恩難報，且採歡謠綴小詩。
和許守喜雨韵  其一 吳芾 
使君盛德格皇天，奔走羣龍雨霈然。坐使槁苗成茂實，潛將豐歲換凶年。荷鋤野老欣嘉應，抱甕田夫得晏眠。擬倩樂工弦盛事，山城那得有師涓。
和許守喜雨韵  其二 吳芾 
千里焦枯頓鬰蒼，邦人寧復慮年荒。大田一雨渾霑足，鄰壤羣偷更伏藏。治郡羨君端有術，救民愧我獨無方。夜來復誦新詩句，歎賞徘徊月轉廊。
和閭丘省幹喜雨韵  其一 吳芾 
良田方苦莠驕驕，甘雨如何閟九霄。賢守治聲喧道路，聖君德澤播黎苗。寧容赤地炎威熾，果見青天旱氣消。昨夜東皋已霑足，康衢滿耳沸歌謠。
和閭丘省幹喜雨韵  其二 吳芾 
鈴齋坐嘯不爲頗，愁歎翻然變詠歌。千里正憂無舊穀，一朝俄喜浹新禾。雲師蔽日如張幟，雨陣橫空似擁戈。我忝郡丞何所補，但將新句對松哦。
和趙觀使喜雨 吳芾 
膏澤愆時愧已深，敢期誠意達天垠。片雲忽送千峯雨，一氣潛回萬壑春。頓覺老農生喜色，坐令凶歲變佳辰。憂民雖切功何有，坱圠無私荷大鈞。
喜雨偶成 吳芾 
麥熟蠶登處處同，萬家舉首謝天公。尚憂六月旱爲虐，却喜連宵雨已通。萬事自知成老懶，一心祇是願年豐。從今準擬添新釀，要使樽中酒不空。
和澤民喜雨 吳芾 
陰長陽消帝怒深，盡驅赫日掃羣陰。却疑枉致一秋旱，聊復霈爲三日霖。隴畝共知成樂歲，里閭誰不起歡心。朝來幽鳥知予意，亦向簷前作好音。
和葉性之喜雨 吳芾 
去歲饑荒特異常，那知今日便豐穰。田疇雨足經時潤，院宇風生着處凉。老去我方辭五斗，秋來誰解積千倉。從今閭里無艱食，會見家家酒熟香。
癸巳夏秋旱七月十日得雨喜雨有作 吳芾 
旱魃爲災害有秋，焦枯滿目使人憂。片雲忽向天邊合，一雨俄驚地上流。盡道槁苗須半活，如云晚稻可全收。老農兩手齊加額，且免流離過外州。
喜入冬初七八得雨 吳芾 
夏旱連秋又及冬，大田高下總成空。千倉已失三農望，一雨欣聞百里同。青入平疇看麥秀，綠回枯沼喜泉通。從今得免填溝壑，皆謝天公惠困窮。
和魯漕喜雨二首  其一 吳芾 
冬暖曾無欲雪天，正憂饑饉在新年。忽聞夜滴簷前雨，便覺春歸郭外田。千里已知俱樂只，一尊亦擬共陶然。其如使者拘臺制，不肯花間聽管弦。
和魯漕喜雨二首  其二 吳芾 
秋來日日困驕陽，正欲齋心問彼蒼。倏爾四郊雲氣合，霈然一夜雨聲長。三農已有倉箱慶，萬室還欣枕簟凉。幸值故人來過我，尊前莫惜醉淋浪。
和魯漕春雨有感三首  其一 吳芾 
自憐齒豁與頭童，心事都非少壯同。那更閉門聽夜雨，不容步屧趁東風。勝遊尚喜朋簪盍，痛飲寧辭酒盞空。只恐酒醒歸興動，愈令倦客憶山中。
和魯漕春雨有感三首  其二 吳芾 
自歎蒼顔不復童，幸然三老此時同。登高能賦多佳詠，把酒論文有古風。可恨雨師頻作惡，直疑春事遂成空。愁來不用殷勤勸，已判花前爲一中。
和魯漕春雨有感三首  其三 吳芾 
我心雖老尚如童，春到惟思笑語同。正欲對花歌且舞，那知通夕雨兼風。千疇固喜俱霑足，百卉還愁一掃空。安得晴天開萬里，緩行花下豁胸中。
雨後 吳芾 
朝來一雨灑炎光，陡覺園林處處凉。烟柳數行縈翠带，風荷十里擁紅妝。莫憂鏡裏朱顔改，且喜壺中白晝長。只恐吾衰無此福，不容終老水雲鄉。
喜晴  其一 吳芾 
積陰初散雨初收，一解霖霪十日憂。已見郡條平似水，不妨官舍冷如秋。年來觸緒無佳思，老去同僚得勝流。更喜豐年消息好，從今還遂稻粱謀。
喜晴  其二 吳芾 
久雨無聊喜乍晴，尚餘春色到簷楹。楊花飛去今無力，燕子歸來似有情。靜看遊鱼波面躍，閑隨野鶴竹間行。世緣到此消磨盡，只欲徜徉度此生。
未臘已見四白偶得數語呈子壽且述挽留之意 吳芾 
人言三白兆豐年，四白欣逢向臘前。細糝蘆花初着地，亂飄柳絮忽漫天。雅宜領客登臺上，正欲開尊向酒邊。樂歲幸君同賦詠，若爲歸棹遽翩然。
和蔣無退詠雪 吳芾 
臘中三白幾年無，今歲呈祥事可書。披得一蓑方入畫，翻成雙带又隨車。共驚飛絮迷清晝，更覺同雲滿太虛。憶昔讀書燈火少，喜穿窗牖映吾廬。
和魏簽雪詩上趙守  其一 吳芾 
臘盡東君已報春，雪花猶未歛輕塵。二天默禱渾如響，一夜呈祥覺有神。千里妖氛應洗滌，萬家喜氣欲輪囷。試詢治行今誰最，屈指公爲第一人。
和魏簽雪詩上趙守  其二 吳芾 
透戶穿簾到眼邊，陡驚滕六逞威權。禦寒我獨憂無褐，得飽人皆喜有年。已見歡聲騰比屋，好將盛事被丹弦。此時且莫孤清賞，早晚除書下九天。
和朱文卿春雪韵 吳芾 
春來何事尚凝嚴，一夜空庭霰雪兼。坐久羅衣驚頓薄，更闌杯酒覺頻添。旋消疏滴簷間雨，更看平堆地上鹽。誰道東風回暖律，韜霞掩日不容覘。
喜雪  其一 吳芾 
糝遍山巔與水涯，天公着意做年華。要令臘裏呈三白，時向空中散六花。勒住玉梅還可恨，妝成瓊樹却堪誇。須知造物憂民切，預把豐穰報萬家。
喜雪  其二 吳芾 
雪意初疑作不成，纔飛數片又還晴。正思潤澤霑千里，忽見繽紛滿一城。凋郡共欣消沴氣，老農相慶沸歡聲。我將盡把姑溪釀，要與邦人樂太平。
喜雪  其三 吳芾 
凍雲黯淡浩無涯，雪陣橫空勢欲斜。入戶有人疑柳絮，繞園無處認梅花。舉頭頓覺青山老，撲面還驚綠鬢華。我醉未眠愁酒盡，挈瓶來問爾東家。
和魯漕途中喜雪 吳芾 
陡覺同雲翳四山，捲簾聊復望江干。舉頭喜見迎春雪，抱膝從教徹地寒。預卜豐穰知歲樂，潛消瘴癘想民安。一樽正欲同清賞，咫尺胡爲會合難。
和津喜雪二首  其一 吳芾 
六花一夜降中天，飛繞吾廬頓滿前。幻出仙家新窟宅，疑非塵世舊山川。但驚巖上青松老，不見天邊白雁連。頼有甕頭新釀熟，何妨沉醉度殘年。
和津喜雪二首  其二 吳芾 
我愛平湖繞碧山，山光倒碧到樽前。同雲何事迷千嶂，飛雪俄然蔽一川。縱使玉樓從地湧，便教銀闕與天連。到頭幻化非真實，爭似湖山耐歲年。
和許守喜雪韵 吳芾 
凍雲垂地木停號，六出飛花遍九皋。已見隨車翻縞带，還疑縱獵散風毛。幽人乘興空回棹，公子無言獨擁袍。顧我年來詩思澀，强吟冰柱愧才高。
元宵雪作因成短句 吳芾 
天公着意做元宵，陡使新春樂事饒。已放金蓮開陸地，更疑銀闕下雲霄。坐中星斗渾相照，庭下瓊瑰更亂飄。佳客莫辭通夕醉，要令來歲記今朝。
是日大雪際晚復晴月色輝映尤爲可喜偶成數句 吳芾 
滿城着地折紅蓮，天使今宵樂事全。已是雪中千里白，更兼月色十分圓。胡爲佳客猶辭醉，正恐明年未必然。我欲乞身歸去也，懸知此酒是離筵。
和王夷仲雪中見貽 吳芾 
歲晚端居寂寞濱，雪花零亂更愁人。捲簾已覺青山老，入座仍添白髮新。寫景自憐佳句少，論交還喜宿心親。來詩况復清如雪，想見吟成泣鬼神。
待雪不至呈子儀 吳芾 
冬暖方憂雪意慳，俄然飄灑到人間。夜聞便謂迷三徑，曉看依然在半山。明日既容殘臘去，今朝已是迫春還。如何滕六渾無意，不上雲霄叩九關。
三月十一日風雹 吳芾 
向晚欣逢霽色開，方思花下共銜杯。一時雨雹排簷急，萬里風雲捲地來。掃蕩千花真可恨，摧殘二麥亦堪哀。賞心樂事俱休矣，惆悵青春去不回。
初夏登城上有感 吳芾 
來守孤城忽兩朞，可堪登眺又斜暉。經春不見流鶑語，終日唯看乳燕飛。風舞新荷青裊裊，烟籠細柳綠依依。此邦縱美非吾土，莫怪山翁只念歸。
和朱世同夜坐待月 吳芾 
新凉初入我庭中，滿座清風孰與同。已喜故人來聚首，那堪明月更當空。滿傾濁酒休辭醉，剩作新詩莫諱窮。屈指如今詩酒社，有誰胸次得如公。
十六夜再登月臺 吳芾 
虛度中秋頗動懷，今宵却再上高臺。强延風月雖聊爾，一對江山亦快哉。小子仍携竹葉至，同僚還折桂枝來。老夫爲爾牽詩興，笑向花前覆一杯。
中秋後一夕烟雨樓玩月 吳芾 
危樓百尺俯層城，烟歛雲收眼更明。四面月華千頃白，一天秋氣十分清。昨宵欲見渾無計，今夕相看似有情。又值病夫慵對酒，賞心樂事信難并。
和陳澤民韵 吳芾 
雨歇雲收天意回，放教明月下天來。爲憐病守懷三徑，故遣姮娥薦一杯。坐上賓僚方共集，城頭更漏莫相催。來年此夕知誰在，對月何妨笑口開。
寄題魯郎中遂隠堂 吳芾 
老向江頭强剖符，夢魂長是繞吾廬。正慚我未成歸計，却羨君先遂隠居。湖上烟雲常縹緲，園中花木總扶疏。他時尚冀相從醉，剩把鴟夷載後車。
送王龜齡得請還鄉  其一 吳芾 
兩馳章奏叩天關，只願歸來老故山。愧我尚留牽吏役，羨君先去得身閑。冥鴻已逐高風舉，倦鳥終隨落照還。尚擬杖藜尋舊約，雁峯深處共躋攀。
送王龜齡得請還鄉  其二 吳芾 
和氣融融動白蘋，歡傳千里政方新。若爲擺落遊珍館，不顧悲啼擁畫輪。鯨海無津堪縱目，雁山如舊足怡神。願言分我閑中趣，已問君王乞此身。
送江朝宗還鄉 吳芾 
欲留車騎少徘徊，歸興那知苦見催。只許霜前同把菊，不容雪裏共觀梅。今朝對酒休辭醉，明日有懷誰與開。別後願言無爽約，菊花開日又重來。
和章德文侍郎題晞浣堂韵寄張法師 吳芾 
丹成人去幾經年，怪石峻嶒樹曲拳。超脫每思攀逸駕，沉迷無奈縛塵緣。勝遊徒有騷人詠，絕景難憑妙筆傳。投紱歸來應未晚，尚期一訪洞中仙。
余以前年五月八日到官今年又於此日去郡同僚作餞即席援筆言別 吳芾 
來守江山恰二年，同僚何幸得諸賢。屢邀風月供吟筆，幾度江山棹酒船。自分衰頹今老矣，可堪離索更淒然。青雲有路平如砥，公等應須早着鞭。
去郡日寄居諸公作餞即席奉呈 吳芾 
三年江上守孤城，日日思歸去未能。雖愧憩棠無惠政，却欣伐木有良朋。花開後圃春同醉，月滿高樓夜共燈。別後要須俱自愛，從今拭目看飛騰。
用天予貢院韵以餞行色 吳芾 
直氣如君世莫雙，笑人老死利名場。一言齟齬身雖去，萬口咨嗟道愈光。舌在何妨居澤國，時來會見佐巖廊。人間榮辱渾休問，日飲醇醪計亦長。
和曾吉甫九日 吳芾 
龍山陳迹已成灰，尚憶當年戲馬臺。我幸偶陪黄菊醉，君應亦向白衣來。風高日朗三秋霽，野曠天清萬象開。好對良辰成樂事，若爲不飲竟空回。
再辱九日和章連日公冗失於奉賡今日大閲偶於馬上得之兼簡是日座客 吳芾 
老子年來百念灰，尚懷月觀與風臺。良辰祇恐轉頭過，好景還欣入眼來。几席坐窮千里勝，軒窗高揖四山開。公餘不厭頻登眺，要伴諸君醉百回。
重陽有作呈朝宗 吳芾 
殘年脚力已摧頹，不謂登高尚可來。每恨故人多爽約，那知今日共銜杯。挪挲黄菊香仍在，悵恨朱顔挽不回。君若此時猶惜醉，酒懷更待幾時開。
用前韵示三七姪 吳芾 
吾家小阮亦賢哉，又得携壺爲我來。應念難逢重九節，要陪痛飲十分杯。頭添白髮那能久，眼看黄花有幾回。頗恨病衰鯨量減，只將笑口爲君開。
重陽用昔年所作韵 吳芾 
行盡天涯鬢欲霜，又來姑孰過重陽。試登翠巘邀珠履，更喚紅裙侑玉觴。野菊有花供客眼，公庭無事惱人腸。諸君莫惜長鯨量，且伴衰翁入醉鄉。
和許守重陽出城韵 吳芾 
曉從千騎越重闉，軋軋籃輿渡古津。萬疊青山烟漠漠，一溪寒水石粼粼。笑携紅袖尋蓮社，醉折黄花上葛巾。此會從今成故事，他年應記座中人。
江朝宗許重陽見過候終日竟不聞車音使人悵然因成拙句以誚之 吳芾 
故人平日號推誠，然諾應當作世程。已是賞花頻爽約，若爲把菊又渝盟。詩成本擬君相和，酒熟當憐我獨傾。惆悵死生猶未隔，如今先已見交情。
拙者有重陽詩以陽字韵歲和一篇復繼前作 吳芾 
登臨端欲賞秋光，病眼昏花怯太陽。老去不堪逢節物，愁來聊復近壺觴。沉迷有靦塵埃面，感慨空存鐵石腸。已是思歸無可奈，更來高處望家鄉。
重陽有感呈諸丈 吳芾 
九日長年客異鄉，今年又復到南昌。眼看黄菊依然好，心着青山祇自傷。已是歲華成晼晚，可堪秋色更淒涼。諸公不用羞吹帽，且試登高共一觴。
春閲偶成三首  其一 吳芾 
曉驅千騎出郊坰，極目江天萬里晴。風入鼓鼙聲益壯，日烘旗幟色增明。安邊雖是難忘戰，和衆由來在戢兵。但願從今烽燧息，早歸林下看昇平。
春閲偶成三首  其二 吳芾 
大閲歸來日未西，柳絲摇曳草萋迷。桑開蟬翼枝方綠，麥露蝦鬚穗半齊。池面新荷爭出水，道傍飛燕競銜泥。風光撩我歸心動，猶喜初無杜宇啼。
春閲偶成三首  其三 吳芾 
肩摩袂屬擁如山，夾道爭看大閲還。無限兒童齊拍手，幾多父老盡酡顔。八方共樂青春好，我亦常欣白晝閑。無奈老來歸念重，夢魂夜夜繞鄉關。
大閲即事書懷  其一 吳芾 
東郊雨後好風烟，大閲歸來意豁然。十里旌旗明照日，九衢鼓吹閙喧天。酴醿開也渾如雪，楊柳飛來總是綿。景物眼前雖不惡，老來無奈憶林泉。
大閲即事書懷  其二 吳芾 
懶散無堪合杜門，十連帥閫若爲分。仁風尚可揚千里，勇氣安能作六軍。戈甲紛紛徒曜日，旌旗獵獵漫連雲。歸來夾道人爭看，應笑蒼顔老使君。
和陳澤民詠巖桂 吳芾 
我家千樹正芬芳，不見羈懷已倍傷。豈謂幽姿憐索寞，亦來孤館伴淒涼。追尋尚想年時侶，披拂還同故里香。花下光陰能有幾，若爲飄泊向江鄉。
巖桂盛開感而有作 吳芾 
抱痾三月未能瘳，樂事都無祇有愁。忽覺天香參鼻觀，頓令病客展眉頭。擬招賓佐同歡賞，奈怯壺觴且罷休。却憶向來無事日，年年花下醉千秋。
和天予即席詠巖桂 吳芾 
衰病無悰日日加，喜君來自帝王家。素娥正駕一輪玉，老桂方開雙樹花。置酒雖欣陪重客，侑樽還愧乏名娃。莫辭今夕如泥醉，須念明朝各一涯。
和子儀同賞荷花 吳芾 
晚凉領客泛漣漪，境勝形容頗費詩。人自紅蓮叢裏過，舟從綠柳岸邊移。興來滯思俄然豁，坐久煩襟頓覺披。佳客要須拚一醉，莫辜風細月明時。
得三七舍姪書云二月二十五日同族人至湖山賞海棠花枝繁麗宛如神仙窟宅感而有作 吳芾 
報言宗族競尋芳，共到吾廬賞海棠。亭下定知春爛熳，花間想見醉淋浪。長年心著神仙窟，此日身縻雲水鄉。苦恨欲歸無羽翼，夜深魂夢只悠颺。
見市上有賣海棠者悵然有感 吳芾 
連年蹤跡滯江鄉，長憶吾廬萬海棠。想得春來增豔麗，無因歸去賞芬芳。偶然擔上逢人賣，猶記樽前爲爾狂。何日故園修舊約，剩燒銀燭照紅妝。
和昝通彥早梅韵 吳芾 
歲歲梅花破臘開，賞花嘗記坐蒼苔。今年似覺寒猶未，昨夜不知春已回。喜有暗香供雅客，可無佳句助深杯。須知不比閑桃李，莫把金刀取次裁。
觀梅偶成二首  其一 吳芾 
化工一夜報春回，雪裏南枝已漸開。不與凡條鬭紅紫，獨將孤豔照池臺。勝遊濫綴蓬山侶，高唱寧追郢客才。多病自憐心尚在，不辭歲歲爲君來。
觀梅偶成二首  其二 吳芾 
經年不見夢魂飛，依舊仙裝淡薄衣。玉骨已無塵俗氣，冰姿還耐雪霜威。携壺正欲酬清賞，策杖何妨歷翠微。莫惜對花拚劇飲，看看風雨捲春歸。
遠老惠雪中觀梅詩次韵以謝 吳芾 
山頭飛雪已漫漫，雲散須臾復見山。踏雪不辭來野外，愛梅須遍走林間。爲憐孤艷思經目，擬索疏枝笑解顔。師肯相過宜及早，預愁花點綠苔斑。
遠老自和前詩再寄復次韵 吳芾 
雪到梅開恰欲漫，扶藜得得繞湖山。折將冷蕊疏枝去，浸在明窗浄几間。一見已堪資琢句，細看還足助怡顔。只愁冰艷相侵逼，映得衰翁鬢愈斑。
和紫巖老雪中觀梅 吳芾 
清寒池館靜沉沉，慘淡江梅弄晚陰。雪裏有誰能載酒，花前無語自傷心。低枝似欲迎人笑，清賞何妨倚樹吟。况有爭妍佳句在，愈撩詩思不能禁。
賞梅偶成 吳芾 
一冬準擬賞江梅，直至如今始見開。已怪輕寒勒春住，更憂橫雨把花摧。相携且看枝頭雪，共坐聊傾樹下杯。况是公庭無箇事，何妨一醉習池回。
愛梅 吳芾 
經年不得見江梅，繞樹行行日幾回。已擬開時拚徑醉，其如病後怯銜杯。傷心不覺成三歎，忍淚猶能强一來。顧我已衰無酒分，從今花更不須開。
和隠老詠梅韵 吳芾 
不憚行行雪滿巔，要看與雪鬭清妍。開花雖在三冬杪，結子還居萬木先。水淺橫斜聊自見，夜寒幽獨有誰憐。君詩况與梅相亞，傳寫慚無十樣牋。
自京口至建康一路不見梅花慨然有作 吳芾 
盡日經行不見梅，竹籬茅屋漫徘徊。無時得遣愁懷去，有底能教詩思來。遥想故園應好在，不知今歲爲誰開。何時花下還如舊，一笑相看把酒杯。
自建康路中見梅次前韵 吳芾 
行盡山岡喜見梅，停驂深欲少徘徊。那知急雨連天暗，更有狂風捲地來。無計畧臨花下坐，却嗟空向眼前開。行人頼有尊中綠，遥想孤芳寄一杯。
北山席上見梅偶成 吳芾 
聞道前村梅已開，有心踏月共徘徊。誰知白日匆匆過，竟阻青鞋得得來。席上相逢如有舊，尊前佇立恨無媒。樓頭且莫橫孤管，我欲今宵醉百杯。
再和二首  其一 吳芾 
一枝昨夜雪中開，報道江南春信回。自與東君私有約，不須驛使寄將來。風姿端是飛瓊侶，標格宜爲弄玉媒。莫惜移尊來月下，要看疏影落金杯。
再和二首  其二 吳芾 
平生相見即眉開，幾遣車停馬首回。窗外每憐隨月到，竹邊還喜過牆來。寒香入坐如相覓，幽艷迎人欲自媒。不負此花惟有醉，殷勤且覆掌中杯。
用金克家韵賦梅花 吳芾 
我賦梅花逼古人，人疑和靖是前身。祇思長向花前醉，不厭閑來樹下頻。俗眼但知誇潔白，老懷端是愛清真。大家管領須宜早，莫待飄零作地茵。
詩勉及門赴海棠之約 吳芾 
君與吾遊積有年，未曾同醉海棠前。如今君乃先春到，似赴花朝豈偶然。已是詩中參造化，何妨花裏見神仙。暫歸莫負重來約，未及春風便着鞭。
四月六日同江朝宗花下飲 吳芾 
十分擬共醉花枝，底事君來苦後期。芍藥階前猶爛熳，酴醿架上已離披。春歸又是辜杯酒，老去還應惜歲時。今日要須拚酩酊，從教人笑賞花遲。
和管大老瑞麥 吳芾 
別來長恨見無時，不謂相逢總泣岐。愧我滯留身已老，憐君偃蹇宦猶卑。思歸正續孤松賦，溢美空傳瑞麥詩。萬事從今休更問，祇知痛飲是吾師。
憶鹿鶴 吳芾 
山中鹿鶴久相疏，恨不歸來與汝俱。飛舞尚如前日否，奔騰還上後山無。不聞警露來庭下，猶想銜花近座隅。歎我素鍾山野性，從來與汝本無殊。
偶得數琉璃瓶置窗几間因取小魚漾其中乃見其浮遊自適感而有作 吳芾 
方安林下樂樵漁，底事牽來剖竹符。道院固知人少訟，豐年何幸俗多娛。閑隨野鶴穿花徑，靜看遊鱼戲玉壺。却愧此身猶束縛，未能歸去老江湖。
和陳義卿 吳芾 
自顧迂疏不入時，朅來此地亦何爲。遊從斷絕憑誰語，蹤跡飄零祇自知。方喜朋簪今復合，却慚酒盞但空持。何時得遂歸休去，把手臨流共賦詩。
和蔣宣卿韵  其一 吳芾 
丐閑章上早知還，卓犖高風豈易攀。闊步未歸龍尾道，勝遊先到虎丘山。千尋古木軒窗外，一縷沉烟几席間。况是登臨有佳客，何妨終夕對孱顔。
和蔣宣卿韵  其二 吳芾 
不將有限逐無涯，聊爲尋幽駐使華。千古山川埋劍氣，半空臺閣雨天花。終期香火參同社，且賦新詩寄作家。歸晚不須添列炬，預愁驚散暮林鴉。
和沈子壽見寄 吳芾 
心地荒蕪曠幾春，朅來邂逅共耕耘。交情正喜清如水，歸興那知去似雲。百首漫勞頻寄遠，一樽終擬再論文。胡爲竟爾乖前約，寂寞車音杳不聞。
和梁次張韵 吳芾 
妙齡才藻擢文犀，聲價何須待品題。獨狍孤衷長拱北，擬攄妙畫欲平西。五年不見心如渴，一笑相逢醉似泥。我老已爲林下計，看君平步上雲梯。
和王夷仲韵 吳芾 
灑落胸襟有古風，日臨清泚面巃嵸。不堪世路千重險，直與溪流萬折東。刮眼相看言有味，傾懷一笑興無窮。何時同訪連檣老，快意觥船一棹空。
和韓子雲見寄四首  其一 吳芾 
鬰鬰愁懷不自傾，時時倒指勘歸程。情知歲月來無幾，心着湖山去未成。惡語豈能賡絕唱，故人聊欲話平生。頗思共索梅花笑，點檢枝頭半吐英。
和韓子雲見寄四首  其二 吳芾 
日在桑榆勢欲傾，此時那可更貪程。屢憑熊軾慚無補，新葺燕巢欣有成。便好棄官還故里，不妨把酒樂餘生。經綸事業須公等，看即持荷侍邇英。
和韓子雲見寄四首  其三 吳芾 
有花須折酒須傾，少日追歡不計程。老去自憐心易懶，時過還恐道難成。城頭又是暮雲合，江上何時春水生。早理扁舟歸去好，故園猶有萬紅英。
和韓子雲見寄四首  其四 吳芾 
當時邂逅已心傾，別後逢人問去程。顧我拙疏非世用，喜君明悟自天成。十年不見懷芝宇，一笑相逢付麯生。暫爾就閑宜自愛，上方着意擢豪英。
僕平日聞有此生待足何時足未老得閑方是閑之句每歎服之恨不知作者姓名一日與魯漕話次方聞此詩乃福唐余倅所作魯繼錄全詩及余君所夢始末見示讀之使人益起懷歸之興因成小詩以記其事 吳芾 
寒士叨塵分已踰，不爲歸計待何如。暮年光景那能久，浮世榮華總是虛。此去直須甘澹泊，箇中元自有乘除。因公拈起余君話，愈使衰翁憶故廬。
挈累來當塗聞已入境感懷有作二首  其一 吳芾 
鷗鷺相疏雁鶩親，簿書叢裏度光陰。塵埃已覺胸中滿，霜雪還從鬢上侵。盡室修途方在念，連宵苦雨若爲心。明朝儻得成團聚，有酒從教取次斟。
挈累來當塗聞已入境感懷有作二首  其二 吳芾 
方與晴窗愛日親，若爲天又作重陰。年來已是憂思過，老去那堪疾病侵。默數七旬寧幾日，更添一歲愈驚心。喜聞已辦周身具，對酒何妨且滿斟。
和志道送行韵 吳芾 
聖君圖治事如何，但見風雲氣象和。公似一夔奚翅足，我如乘雁豈加多。西郊索索飄黄葉，南浦鱗鱗起綠波。今日郵亭休恨別，行看麻制草鑾坡。
壽元伯母太夫人八秩 吳芾 
七十康强自古稀，年登八秩有誰宜。壽鍾賢母人難及，慶襲佳兒世共知。榮養已爲人子範，清規還作女流師。綵衣更戲蘭階下，遥想慈顔笑解頤。
送朱彥聰和韵 吳芾 
傷時已老壯夫顔，可使分携一日間。細細梅花薰別酒，依依寒日淡前山。由來世上知音少，况是人生會面難。他日詩成能念我，寄來莫放驛筒閑。
送丘尉赴試南宮 吳芾 
儒冠鼎盛縉紳多，海內如今數永嘉。士習藝文爭擢第，君明經術合傳家。莫言黄綬官猶小，須信青雲路不賒。好上漢廷晁董對，要令吾道益光華。
送諸鄉人赴試南宮 吳芾 
聞道諸君上玉京，一杯聊復話離情。青錢既中三年選，黄鵠須看萬里程。欲向他時成遠器，要從今日立修名。吾君銳意圖興復，好把嘉言對集英。
送二十七弟五三姪赴試南宮 吳芾 
家世登科能幾人，兩人今歲奄沉淪。不應天遽衰吾族，會見時當發汝身。聯轡莫辭金鐙冷，奪標爭鬭錦袍新。還須益勵青雲志，門戶何憂不再振。
送姪赴廷試  其一 吳芾 
經術傳家幾縉紳，孫吳决策舊無人。上將用武方留意，汝始程能遂發身。佇展六韜登上第，更資三釜及偏親。兩科自此增雙美，何患衰宗不再振。
送姪赴廷試  其二 吳芾 
昔年三榜偶聯榮，人道吾家好弟兄。更喜鴒原俱有子，還來雁塔再題名。衰宗正恐儒風墜，晚景那知好事并。老子已爲歸去計，從今看汝奮鵬程。
和曾吉甫四明見寄二首  其一 吳芾 
老矣何堪剖竹符，頻年强出應時須。腰間謾佩買臣印，月下同遊賀老湖。白雪已知人寡和，清風還憶醉相扶。十洲三島登臨處，能記稽山病守無。
和曾吉甫四明見寄二首  其二 吳芾 
風烟浩蕩甬東州，方羨公爲爛漫遊。豈料連宵垂雨脚，未容杲日出雲頭。扶藜登眺心應在，隠几吟哦趣更幽。遥想乍晴須痛賞，詩成還肯寄來不。
和梁大諫望亭述懷 吳芾 
屢試乘軺與把麾，笑談自可解重圍。暮年强健人爭羨，平日剛方世所稀。國步尚艱端有頼，君恩方渥未須歸。時清益展經綸手，直上巖廊秉政機。
又和陳天予 吳芾 
邊敵臨江强指麾，狂圖欲效白登圍。一朝殄滅妖氛浄，萬里歡傳盛事稀。故國山河看克復，中原父老徯來歸。六飛便好乘時進，順取天心莫失機。
月下獨酌有懷梁丈因和前韵以寄且約爲明夜之集 吳芾 
晚來清蹕駐旌麾，月色分明徹四圍。對景已欣羣動息，仰天還覺衆星稀。如今路入中原去，看即春從上苑歸。况是昇平時節近，一尊相屬且忘機。
和朱文卿見贈 吳芾 
簿書終日歎徒勞，俄喜相看有故交。抱道尚稽懷印綬，安貧還不厭衡茅。草廬誰識真龍卧，阿閣行看彩鳳巢。歸去不妨深閉戶，靜聽修竹晚風敲。
和林徽之見寄 吳芾 
涉世無堪足亂離，蕭蕭風雨一聲雞。故人別後乾坤窄，三徑歸來草木迷。黄鳥翩翻思出谷，老龍頭角尚蟠泥。一尊濁酒無人共，又是悲吟到日西。
和韓子雲韵留沈子壽 吳芾 
一雨連宵繼日傾，豈容吾子語歸程。我爲千里政方暇，子寓三年學已成。要把老懷傾倒盡，忍令別恨等閑生。江城先自傷牢落，况失一時人物英。
和陳澤民見寄三首  其一 吳芾 
平生懶病苦難醫，長爲家山詠式微。投老但思拋世網，非才安敢近天威。不堪人事來如織，况復年華去若飛。胸次萬端誰與語，何時玉麈對君揮。
和陳澤民見寄三首  其二 吳芾 
青衫晚得自蟾宮，簿領雖卑道自隆。不爲小官忘大計，要從舊學著新功。忽來書劄情何厚，細讀詩篇句更雄。還憶去年相聚日，風前月下酒頻中。
和陳澤民見寄三首  其三 吳芾 
不學羣兒事詭隨，世途雖險此心夷。人生富貴誰無分，男子功名自有時。好稱良辰聊適意，莫因末路輒興悲。山寒已有梅花放，想見尋梅日有詩。
和王夷仲至日有感 吳芾 
葭灰管裏氣初浮，陽長陰消不自謀。吾道窮耶當復泰，此身老矣不禁愁。得閑正好尋詩社，乘興何妨上釣舟。擬待梅開同勝賞，且寬歸興少遲留。
和曾吉甫寄韵呈李相之二首  其一 吳芾 
千齡景運適相符，况復才華世所須。騰蹋自應登館殿，滯留誰謂尚江湖。從來太瘦緣詩苦，想見閑行信杖扶。聞道朝來病良愈，高軒還解出門無。
和曾吉甫寄韵呈李相之二首  其二 吳芾 
早已相從海上州，朅來鑑水又同遊。驅馳官路俱華髮，繾綣交情異白頭。公即橫翔層漢去，我將歸卧故山幽。連宵月色如明晝，乘興還能過我不。
和楊元明雪中見贈 吳芾 
爲別多年不記旬，雪中聞到喜難陳。尚稽良會心如渴，頻展新詩手欲皴。和寡莫追歌郢客，興來還愧泛溪人。要須早了官中事，趁取元宵作好春。
再和 吳芾 
老去光陰有幾旬，到官俄見歲華新。陡驚懶慢隨年長，更覺衰殘畏客頻。愧我方爲牽俗士，羨君欲作獨醒人。相逢未用辭歸去，且向雙溪醉早春。
和陳天予冠字韵 吳芾 
已是頭童懶整冠，尊前猶欲强追歡。浮生得滿七旬少，樂事能并四者難。閑去稍知心地適，興來殊覺醉鄉寬。入朝更誦公詩句，兩腋風生盛暑寒。
和孟世功秋日吳江見寄 吳芾 
扁舟西去氣凌雲，坐看魚龍躍浪紋。風起白蘋初日晚，霜彫紅葉欲秋分。忘機鷗鷺情相狎，入筆江山句不羣。正恐功名來追逐，烟波深處未留君。
和魯憲見寄 吳芾 
一笑同登卷雨樓，相歡曾記昔年不。幾憑詩句論心曲，屢折花枝作酒籌。醉裏忘形俱可樂，別來握手兩無由。何時傾倒還如舊，月下花前恣獻酬。
和方叔載留別 吳芾 
臨別殷勤贈我詩，一披何喜得如之。怪來筆下能高妙，元是胸中自崛奇。長恨頃時纔一面，方欣今歲展雙眉。明年莫負論文約，要向新元副所期。
和朱世同詠梅 吳芾 
竹籬茅舍舊同居，不見冰姿恰歲餘。別後有誰親几席，朝來忽喜映階除。雪中有酒宜相就，月下無人肯自疏。端與歲寒長有約，不須青帝更吹噓。
和朱世同夜聞竹聲 吳芾 
醉卧空齋靜絕人，夜闌霜月白紛紛。寒生枕上渾無夢，聲到窗前疑是君。玉軫誰家調古曲，鐵衣何處角孤軍。羨君寫入新詩裏，清壯還應過所聞。
和劉與幾悟昔 吳芾 
先生豈是傲當時，知向名場早識機。擾擾半生蝴蝶夢，休休今日綠蓑衣。筆端信有江山助，醉裏從教日月飛。應笑蘧生回首晚，纔知四十九年非。
感舊 吳芾 
達宦吾鄉舊罕聞，躋榮兩禁止三人。二公嗟已歸長夜，一老知能得幾春。軒冕但堪遮俗眼，湖山正好樂天真。不妨日日花前醉，已是行年及七旬。
范丞相生日 吳芾 
鬰鬰葱葱瑞氣新，中興周室復生申。半千休運逢良月，十二祥蓂表慶辰。自有元勳書史冊，漫留遺愛及邦人。願同四海躋仁壽，剩賞蟠桃幾萬春。
老妻生朝爲壽 吳芾 
人生七十古來稀，我幸君今及見之。教得子能傳素業，養成孫亦守清規。稟生坎坷今當泰，積善初終志不移。白首喜爲林下伴，願從今日到期頤。
余年七十輒和樂天詩以自廣 吳芾 
已是年齡及七旬，田園稍給未全貧。兒孫初識傳儒業，世俗還稱作貴人。門外湖山渾可樂，沙頭鷗鷺更相親。莫將塵事干吾慮，已向君王乞此身。
曾元伯以余七十用韵見慶復和之 吳芾 
迂疏如我世間稀，自笑於時百不宜。但欲平生無鬼責，豈期長命有天知。七旬雖慰白司馬，三黜空慚柳士師。多謝君詩遠相慶，一披頓解老人頤。
余既和樂天詩而喜於年及之心猶不能自已又復再和八首  其一 吳芾 
坐閲流年已七旬，從前憂道不憂貧。肯教世指爲癡漢，只願鄉稱作善人。老去固應忘物我，歸來豈是負君親。嘗聞知進須知退，庶得終全不辱身。
余既和樂天詩而喜於年及之心猶不能自已又復再和八首  其二 吳芾 
乞得行年到七旬，歸田不問富和貧。初非潔己爲高士，但欲頤心如古人。每對青山常意適，纔逢白叟便情親。靜中百念俱灰滅，識破浮生夢幻身。
余既和樂天詩而喜於年及之心猶不能自已又復再和八首  其三 吳芾 
封章上達已經旬，所乞原非爲賤貧。七秩自知非久客，一心只欲作閑人。雖慚綠鬢朱顔改，却喜清泉白石親。榮辱是非都不問，尊前且樂自由身。
余既和樂天詩而喜於年及之心猶不能自已又復再和八首  其四 吳芾 
先子春秋僅八旬，一生多難只安貧。豈期有子登清禁，亦復如今作老人。共羨浮榮光故里，自慚實德忝吾親。從前萬事皆踰分，只合歸休保此身。
余既和樂天詩而喜於年及之心猶不能自已又復再和八首  其五 吳芾 
新歲妻孥慶七旬，遍賙鄰里及孤貧。高年滿座有醉客，丐者塞涂無餒人。平日要同人喜樂，此時寧間物疏親。餘生自度渾能幾，詎可徒勞負此身。
余既和樂天詩而喜於年及之心猶不能自已又復再和八首  其六 吳芾 
故園春到已三旬，滿目繁華未覺貧。年老得逢無事日，心閑不類有官人。戴花休管頭無那，酌酒何妨手自親。七十人生從古少，安知來歲有吾身。
余既和樂天詩而喜於年及之心猶不能自已又復再和八首  其七 吳芾 
憶在霜臺未六旬，嘗陳仕宦縱家貧。豈容七十不納祿，却爲斗升猶牧人。年齒幸吾今已及，官曹從此不應親。願天許遂終焉志，養此疏慵老大身。
余既和樂天詩而喜於年及之心猶不能自已又復再和八首  其八 吳芾 
一年三百有餘旬，舉世栖栖苦迫貧。得享安寧七十歲，已勝衰謝萬千人。好官縱使登三事，榮養何由及二親。爭似山間林下坐，無憂無毀足全身。
乞身不獲再和 吳芾 
老合休官况七旬，我非辭富欲居貧。也知光景無多日，更覺筋骸不逮人。豈謂九重恩未替，復頒一札意猶親。囊封再上終期允，已對蒼穹誓此身。
懷歸有作 吳芾 
一病兼旬百不禁，愈牽歸夢繞家林。向來豈有功名念，此去斷無人我心。但願天憐將就木，許從人欲便投簪。若蒙不靳清閑福，尚惜餘年盡寸陰。
和四哥錢塘思歸韵 吳芾 
鬰鬰羈懷久欲東，故園何日割蒿蓬。可堪世路塵纓縛，却使雲山蕙帳空。待價深藏非左計，汗顔爲斲豈良工。須知呂望嚴陵輩，亦是滄浪一釣翁。
讀丐辭不允詔書感而有作  其一 吳芾 
朅來江上再經年，衰病無時强自憐。屢控危衷甘屏縮，豈期優詔更留連。政平訟理曾何補，職稱民安亦偶然。雖感上恩容卧治，何如便許老林泉。
讀丐辭不允詔書感而有作  其二 吳芾 
齒豁頭童已暮年，未容歸去亦堪憐。只思舊隠如元亮，寧有新詩似惠連。萬事此生渾已矣，一尊今日且陶然。宦情况復清如水，何必移封向酒泉。
復和憐字韵二首  其一 吳芾 
擬歸林下度餘年，底事天公不見憐。新歲已驚青鬢換，故園還想綠陰連。敢萌癡意貪非據，但欲冥心任自然。今日有誰聞此語，祇應白石與清泉。
復和憐字韵二首  其二 吳芾 
春色撩人勝去年，鶑啼燕語若相憐。一川烟水清還淺，萬疊雲山斷復連。好景會心宜樂矣，故園回首却悽然。同僚頼有清新句，似聽松風潄玉泉。
二兒納婦有感 吳芾 
老乘一障楚江濱，無奈星星鬢影新。客裏情懷那似舊，忙中日月不知春。若爲經歲拋泉石，猶把非才玷縉紳。還盡此生兒女債，盍歸林下作閑人。
重陽用去年韵  其一 吳芾 
不堪秋色已悲凉，那更重陽對夕陽。白髮蒼顔羞覽鏡，紫萸黄菊喜浮觴。且來高處開心目，莫引愁端撓肺腸。未信天教長作客，會須有日放還鄉。
重陽用去年韵  其二 吳芾 
此生幾度換炎凉，過了重陽又一陽。無奈流年如轉轂，得逢佳節且飛觴。風前落帽從吹鬢，江上登臺任斷腸。老去已忘榮與辱，只思歸卧水雲鄉。
池上近作假山引水穿石撒珠其上亦有可觀因成拙句 吳芾  西湖
終日塵勞困簿書，無因歸泛小西湖。且來池上看堆翠，更向峯前認撒珠。觸石有雲時點綴，隨風無雨自霑濡。老夫行矣休官去，留與邦人作畫圖。
假山 吳芾 
我愛青山欲細看，如何不在戶庭間。聊移野外玲瓏石，來作窗前重疊山。拄笏已堪供嘯詠，杖藜還更得躋攀。莫言道院過從少，亦有修眉相伴閑。
生日 吳芾 
藜杖綸巾度幾春，紫袍頳带一番新。恩榮可但將延世，渥澤還欣再及親。已見里中誇盛事，何妨林下作閑人。年踰七十仍希有，壽酒須拚飲百巡。
謝錢參惠馿 吳芾 
白髮衰翁七十餘，尚勞軫記特馳書。知無仙骨能騎鶴，喜有殘骸可跨馿。廐下分來齊駿駟，林間乘去勝巾車。更煩拈出荆申事，遐想風流愧莫如。
聞故舊二三公或不幸於官或以疾病而去或以口語而罷悵然有感 吳芾 
平日衰遲衆所憐，偶逢亨運亦騰騫。七旬已過宜休矣，一出不歸終溘然。幸免煩言全晚節，且無多病惱殘年。直須更作投簪計，莫待將身到九泉。
寄周表卿 吳芾 
別來星紀兩周天，夢想風標每慨然。靖退喜公今就第，奔馳愧我未歸田。得閑正好哦詩句，乘興何妨棹酒船。頗恨路長還病暑，無由一見話當年。
再和 吳芾 
舉世爭披樂廣天，得聯契好豈徒然。少留接武遊麟閣，晚更先期到鹿田。此日莫登揚子宅，何時能泛剡溪船。儻容一夜陪清話，勝把陳編讀十年。
和劉正夫見寄  其一 吳芾 
攬轡澄清慕古人，觀風問俗按行頻。振荒已視饑由己，畜水猶思利及民。美意共推君體國，高懷還喜我抽身。名章下逮情何厚，和氣薰然暖似春。
和劉正夫見寄  其二 吳芾 
已是龍鍾七十人，故應告老上章頻。九重垂念如慈父，一旦容歸作幸民。今我可憐非故我，此身纔喜是吾身。花前幸有尊中醁，且醉湖山幾度春。
和澤民二首  其一 吳芾 
歸心已動不容留，多謝君恩許退休。雖喜溪山歸似舊，却驚歲月去如流。門前已是開三徑，湖上何妨具一舟。莫道此時無伴侶，得公足可共遨遊。
和澤民二首  其二 吳芾 
欲紹家聲每自鞭，肯同流俗飲貪泉。已將止足安心地，更把吟哦樂性天。笑日桃花將獻媚，先春梅蕊欲爭妍。人生會合真難遇，幸有杯觴且共傳。
和蔣無退懷湖山 吳芾 
多謝君恩許引年，容親白石與清泉。不來山下尋詩社，即向湖中棹酒船。意適更穿花塢去，興闌還傍竹林眠。那聞高士飄然句，陡覺身輕似得仙。
志道相見和前韵 吳芾 
每憶湖山動老懷，今朝始作故鄉回。正慚行李匆匆去，忽報軺車得得來。幸對清談揮玉麈，肯辭痛飲倒金杯。我歸已遂終焉計，何日重逢笑口開。
李子儀喜津改秩作詩相慶因次韵  其一 吳芾 
懶復從人問里評，縱今得譽亦虛聲。有兒第使傳儒業，改秩何期冒寵榮。敢望芝蘭如謝氏，但親松菊學淵明。煩君慰藉來佳句，讀罷欣然酒一傾。
李子儀喜津改秩作詩相慶因次韵  其二 吳芾 
有屋依山復面湖，幽棲試問有誰如。門前更種千竿竹，堂上還堆萬卷書。每恨暮年方卜築，豈知今日得安居。鯉庭况有新桃李，莫惜時來長者車。
歸來到紅梅下有感 吳芾 
惜花端擬醉花時，不謂花開失素期。去日橫枝纔蓓蕾，歸來滿樹已離披。雖知勝賞輸同舍，尚愛餘芳繞曲池。花亦念予情不淺，更留殘萼索題詩。
二月望日三七姪移庖於休休堂約四老人爲送春之集拙者預一老之數因成八句 吳芾 
光陰過眼似奔輪，誰保生前夢幻身。四老共成三百歲，一時已勝萬千人。得閒對酒須拚醉，乘健看花莫厭頻。勿謂病多衰已甚，尚堪開口送殘春。
偶苦耳聾 吳芾 
衰年已是病雙瞳，那更新添兩耳聾。山外鐘聲元不到，窗前雞唱亦難通。便遭謗駡安能累，縱有笙歌也是空。每恨肚皮從舊窄，而今却做得家翁。
巢內燕園中鹿俱生子喜而有作 吳芾 
倦似淵明懶似嵇，歸來聊向此中棲。湖山圍繞吾廬靜，草樹高低野望迷。燕葺新巢方乳子，鹿遊故苑又生麛。眼前景物俱堪賦，落日何妨一杖藜。
有感 吳芾 
自度吾生不久長，老懷猶自愛風光。春來扶杖觀花急，夏到穿林看筍忙。無限故人成鬼錄，幾多逐客寓他鄉。我今幸得身無事，剩向湖邊醉幾場。
和江朝宗韵奉寄 吳芾 
休言簿領尚沉迷，器業如公豈久稽。不見自憐心若失，相從還記手同携。飛黄正欲馳長坂，倦翼方欣返故棲。出處不同空悵望，何時來過武陵溪。
陳天予喜拙者得謝作詩相慶次韵以報來辱 吳芾 
一自同簪獬豸冠，幾經離合幾悲歡。荷君終始於人厚，知我疏慵涉世難。聞道休官能自適，惠然貽問更相寬。交遊耐久如君少，松柏方能保歲寒。
再用前韵奉寄 吳芾 
向來雖著侍臣冠，憂國曾無一日歡。正色立朝從古少，犯顔論事似君難。思賢會見重相得，樂聖何妨且自寬。回首高風誰復繼，凜然名節照人寒。
趙默卿用拙者所和樂天七旬詩賦二篇見寄因狀山中之景復成一首以報之 吳芾 
買山將近一由旬，若比淵明未是貧。萬疊峰巒俱入眼，四時景物總宜人。花開自足供心賞，酒熟何妨與客親。何日杖藜能過我，竹林深處共藏身。
龔帥以久別寄詩遠惠因次其韵  其一 吳芾 
性便野服厭朝裾，一意歸休學二疏。門外渾無俗士駕，案頭惟有道家書。勝遊但欲尋蓬島，舊事那能記石渠。亦擬冥搜酬絕唱，慚將瓦礫報瓊琚。
龔帥以久別寄詩遠惠因次其韵  其二 吳芾 
天與疏慵一味閒，許辭畫戟老柴關。幾年欲作冥鴻舉，今日方隨倦鳥還。有水不妨時載月，無人誰與共登山。相望千里空相憶，尊酒何時一破顔。
再和龔帥所寄  其一 吳芾 
契濶經年阻曳裾，滿簪華髮愈蕭疏。五禽聊作林間戲，雙鯉忽傳江上書。詩句方慚成間斷，交情豈謂益勤渠。開緘更誦驚人語，恍若相從聽珮琚。
再和龔帥所寄  其二 吳芾 
聞道公庭白晝閒，更無夜犬吠江關。一時戾氣俱銷盡，千載淳風頓使還。但恐賜環來北闕，不容拄笏看西山。祇今汲直如公少，正頼忠言一犯顔。
和朱文卿落解後書懷 吳芾 
先生英氣欲橫秋，唾手功名豈待求。共指層霄看展翼，誰知平地亦沉舟。簀中宰相寧嫌辱，胯下將軍未足羞。有志會須騰踏去，莫將富貴羨王侯。
清明登白紵山 吳芾 
偷得鈴齋半日閒，喜逢佳節漫追攀。扶衰强策青藜杖，尋勝聊登白紵山。遠岫千重雲出沒，清溪一带水回環。我來恨未窮游覽，回首孤城落照間。
謝子肅任崑山丞和余留題舊游詩復次韵謝之 吳芾 
故鄉春好阻同游，誰與花前倒玉舟。陳迹未能忘茂苑，新詩俄喜寄丹丘。開緘已慰三年別，展誦還消萬斛愁。文行如君今日少，藍田寧許久淹留。
臨湖閣爲向巨源郎中題 吳芾 
胸襟灑落一塵無，晚歲歸來足自娛。去國何須懷北地，卜居且喜面東湖。夕陽影裏山相映，古木陰中鳥自呼。正好凴欄吟復醉，胡爲止酒太拘拘。
拙者得歸子儀喜而作詩見寄因次韵 吳芾 
奉祠命下大明宮，盡室歡呼笑語同。但欲從容全晚節，敢言高尚激貪風。醉鄉有約誰陪我，詩社無人頼有公。從此故山添勝事，未饒弘景相山中。
和道叟韵 吳芾 
自憐涉世太迂疏，豈料今朝得自如。老去不知官况好，歸來頓覺道心舒。湖山深處非凡景，松竹陰中有舊廬。靜坐忽聞烏鵲喜，開門還得故人書。
澤民因誦樂天欲留年少待富貴富貴不來年少去之句慨然有感遂廣此意作詩相示余以謂人之會遇各自有時年少固不可留而時亦何可待樂天自不應出此語而澤民亦不應爲此詩因反其意以和之  其一 吳芾 
老去疏慵厭仕途，歸來林下學真如。不思身外千般事，只占人間一味愚。但得清尊長對客，縱添白髮亦從渠。世間達宦多憂畏，胸次還能似我無。
澤民因誦樂天欲留年少待富貴富貴不來年少去之句慨然有感遂廣此意作詩相示余以謂人之會遇各自有時年少固不可留而時亦何可待樂天自不應出此語而澤民亦不應爲此詩因反其意以和之  其二 吳芾 
勸君且醉甕頭春，休把升沉累此身。自古功名須遇主，到頭富貴不由人。蟠胸器業元高世，落筆詞章更出塵。道在何憂年少去，九重前席會相親。
和李光祖  其一 吳芾 
英才端合在星躔，不謂淹回閲歲年。却向山中親白石，更來澗下濯清泉。高情雖似秋雲淡，麗句還如蜀錦鮮。怪得了無塵俗氣，家風元是謫來仙。
和李光祖  其二 吳芾 
老去深悲寵辱驚，歸來胸次渺寰瀛。登山臨水隨宜坐，問柳尋花信意行。境勝已勾詩興動，身閒還引道心生。親知滿眼如君少，何不時來共一觥。
和李光祖  其三 吳芾 
男子升沉自有時，莫輕感慨歎稽遲。古來常患才難得，道在寧憂世不知。會際亨嘉膺晝接，且將粗糲療朝饑。他年富貴君何慮，造物於人豈有私。
和田伯清見寄  其一 吳芾 
可歎人生有限身，終朝長是困囂塵。向來每愧爲人役，今日方能保我真。幸有一丘堪避俗，何妨百歲作閒人。更煩妙句相褒借，頓覺柴門暖似春。
和田伯清見寄  其二 吳芾 
落筆摛辭爛有章，故應往歲擅文場。身登霄漢聲猷著，興寄湖山氣味長。無計盍簪同把酒，尚懷掃地對焚香。依然日暮碧雲合，相望回頭各一方。
和楊季恪景疏希白二首  其一 吳芾 
二疏高躅聳簪紳，寂寞無人繼後塵。一代風流雖已遠，千年名德鎮如新。幸拋印綬歸空谷，得與湖山作好春。若較前賢那可並，却慚溫詔下嚴宸。
和楊季恪景疏希白二首  其二 吳芾 
人譏居士老來迂，與世依違總不符。雖似子牟懷魏闕，却同居易學浮屠。鋤荒只欲開三徑，適意寧論泛五湖。胸次更無塵一點，且同高士話虛無。
和胡宗澤見寄  其一 吳芾 
湖邊策杖步新晴，陡覺胸襟萬慮平。老去不須防意馬，靜中已是息心兵。閒來綠樹陰中坐，懶去紅塵閙裏行。頼與故人供一醉，不辜今夜月華明。
和胡宗澤見寄  其二 吳芾 
故人皮裏貯陽秋，愛我身如不繫舟。羞向人間爲諂首，喜來林下作遨頭。雖無仙骨能騎鶴，尚有閒心可狎鷗。乘興惠然時過我，一樽相對笑言稠。
和李光祖二首  其一 吳芾 
漏殘休更問銅壺，自視平生分已踰。每歎奔馳非得計，只知靜退是良圖。耽詩况味今雖在，愛酒情懷近已無。詔比二疏吾豈敢，或言出處亦相符。
和李光祖二首  其二 吳芾 
天資灑落更瑰奇，何患諸公不己知。運蹇尚須資汲引，時來寧復藉維持。家聲况是鈞公裔，文采還高幼婦碑。大器成時須在晚，如君方壯未爲遲。
和孟世功二首  其一 吳芾 
老大疏慵一腐儒，長年離索與誰俱。杜門有意修黄老，開卷無心誦典謨。不是穿林尋鶴鹿，即來臨水伴龜魚。故人今日如君少，乘興還能過我無。
和孟世功二首  其二 吳芾 
不見風標六歲餘，閒中應是樂琴書。逢辰自合膺殊選，遯世何妨且隠居。已愛新詩如沈謝，更聽高論似嚴徐。時來會有騰驤日，未許傍人笑問疏。
和若夫韵二首  其一 吳芾 
此身雖縛此心飛，脫得東還似解圍。鹿鶴向人如贊善，林泉見我欲生輝。食珍他日終難飽，飲水從今亦可肥。况與親朋時一醉，益知真樂是來歸。
和若夫韵二首  其二 吳芾 
老夫吟詠本非長，僻性年來忽異常。唯是平生愛風月，致令清夜夢池塘。正慚遣與非工部，却喜言詩有卜商。佳句偶從閒裏得，片心如到白雲鄉。
和魯憲見寄二首  其一 吳芾 
厭直承明老從臣，不將人事撓天真。幾年欲作山中相，今日得爲林下人。竹裏醉吟聊遣興，水邊宴坐足怡神。回思當日遊從地，過眼渾如陌上塵。
和魯憲見寄二首  其二 吳芾 
向來三老楚江濱，一笑相歡氣味真。君向越溪持使節，我歸台嶺作閒人。頗思花下酒無算，尚記詩成筆有神。何日軺車能過我，開懷一洗渴心塵。
和葉先生韵  其一 吳芾 
三分春色一分强，風雨憂愁莫見妨。何幸山城官事少，且看溪路野花香。絲絲嫩綠垂流水，片片飛紅逐去檣。一日要須拚一醉，百年能醉幾千場。
和葉先生韵  其二 吳芾 
杯酒忘懷不計巡，少年行樂肯輸人。年來性復便疏懶，老去誰能浪苦辛。春暖園林花放早，月長庭院燕來頻。物華正爾撩詩思，况得詩翁好句新。
和董伯玉韵 吳芾 
野性躭閒晝掩扉，坐看斜日上書帷。不妨挾冊從吾好，亦學吹竽笑昨癡。鬢髮星星行且老，胸襟碌碌苦亡奇。與君正欲論心事，又恐分携各一涯。
和人見寄 吳芾 
高義如君舉世無，賢關十載會琴書。匆匆邊馬來時別，鬰鬰亂山深處居。天外風塵仍斷絕，人間豪傑正蕭疏。何時樽酒論文去，千里相思寄望舒。
和金克孝韵 吳芾 
天公放我作閒人，寵辱無緣到我身。濁酒興來寧惜醉，小園日涉不嫌頻。祇知丘壑追元亮，敢望京師說子真。漸近青春尤可樂，有花如錦草如茵。
和韓子雲見寄二首  其一 吳芾 
投紱歸來意適然，從今免詠式微篇。但令晚歲胸中適，安用虛名身後傳。顧我只宜乘載月，如君端合上凌烟。功成或欲尋真去，莫惜馭風來揖仙。
和韓子雲見寄二首  其二 吳芾 
世態無常似暮霞，人生難久類春花。已堪入谷携樵斧，還好臨湖把釣車。對酒未能忘酒伴，哦詩尤更憶詩家。何由會面論心曲，兩地相望天一涯。
和陳澤民見寄  其一 吳芾 
長年擾擾走紅塵，今日方還自在身。行處湖光侵杖屨，坐來山色照衣巾。敢希寄傲陶元亮，且學躬耕鄭子真。猶恐風烟勞顧揖，未能終日作閒人。
和陳澤民見寄  其二 吳芾 
應喜衰翁得掛冠，裁成妙語鼎來頒。清如水上看修竹，秀似雲中見遠山。已播政聲來闕下，更傳詩句滿人間。祇疑自此飛騰去，未許歸來伴我閑。
和朱世同韵  其一 吳芾 
聊向空山避世喧，數椽茅屋鎖苔錢。怕逢俗客慵開戶，欣慕前賢願執鞭。已見二毛真老矣，幸存三徑盍終焉。細思萬計惟閒好，敢爲浮名誤百年。
和朱世同韵  其二 吳芾 
幽棲終日斷經過，坐閲殘編眼欲花。道在固應甘淡薄，心閒尤覺厭紛華。正慚我老無佳思，頗羨君詩似作家。拙惡豈能賡妙句，臨風吟詠祇咨嗟。
和朱世同韵  其三 吳芾 
道義誰人似乃翁，有兒如子豈憂窮。自應便享千鍾養，不謂今猶四壁空。好遣江山歸筆下，莫將荆棘置胸中。詩書儻不辭勤苦，衣繡何難繼祖風。
和葉先生見寄 吳芾 
春到山城花木深，興來誰與共登臨。空驚節物催人老，强對芳菲索酒斟。已喜筠筒先見寄，更聞藜杖欲相尋。勸君未用忙歸去，要向樽前話寸心。
和范希孟韵 吳芾 
急隠歸來趣轉深，靜中不放一塵侵。日長宴坐風敲竹，夜久澄心月滿林。詩句每從佳境得，酒杯長爲故人斟。時危莫用計然策，身在五湖空鑄金。
和范遷善見寄 吳芾 
溪山深處養清高，名位雖窮節行饒。舉世何人堪寂寞，杜門終日自逍遥。交情已作千金重，別恨空驚一葉飄。莫向五湖成獨往，他年相與到雲霄。
和金克孝韵 吳芾 
長嗟軒冕累吾身，幸得歸來見此君。晚出漁樵呼作伴，行隨鹿鶴與同羣。浮光喜踏山前月，弄影貪看水底雲。還有江梅通信息，一枝暗裏遞清芬。
和世同見懷 吳芾 
君去經春未得還，老夫幽恨滿春山。海棠花過乖同賞，楊柳陰成阻共攀。對月有誰陪笑傲，臨流惟影伴清閒。何時策杖來過我，把酒論文一解顔。
立春 吳芾 
老夫近日苦多屯，且喜來朝已立春。但得餘殃隨臘去，敢圖好事逐年新。湖山入眼風光好，親舊論心氣味真。更若此身無疾疚，快哉天地一閒人。
和王瞻叔泉字韵 吳芾 
暮年亦復侍甘泉，每對青銅只自憐。寧忍憂疑探虎穴，且將得失付魚筌。歸來但欲無身累，老去那能徇世緣。若得優游全晚節，從人喚作地行仙。
和陳天予見寄真字韵 吳芾 
前賢惟有太丘真，豈謂於今見後身。雖是一時爲逐客，不妨千古作全人。自從別後心如渴，却喜詩來句絕塵。無計復陪花下醉，對花只覺倍傷春。
和鮑昌朝湖上二首  其一 吳芾 
青山疊疊起汀沙，幽鳥驚人噪古槎。竹葉受風樅甲刃，松膏流地蟄龜蛇。愛閒正喜逢僧話，乘興何妨到酒家。飲罷相携磨石壁，淋灕醉墨半欹斜。
和鮑昌朝湖上二首  其二 吳芾 
一片湖光浄見沙，晚來閒上釣鯿槎。山橫平野堆寒玉，水繞孤城綰卧蛇。遥認茶烟知禁苑，忽聞機杼得人家。夕陽歸路西風急，笑倩旁人整帽斜。
湖上遣興 吳芾 
閒來湖上覓清凉，竹杖芒鞋野興長。青嶂回環如洞府，綠波澄澈似滄浪。枝頭落絮隨風急，水面浮魚逐餌忙。自笑衰翁無箇事，悠然身世兩相忘。
大雨後湖上有感 吳芾 
擬爲紅蕖棹綠波，那知一夜作霶𩃱。風狂俄失雲中樹，雨漲全無水面荷。尋壑勝遊先自減，泛湖樂事又多磨。老懷自度無閒處，且向尊前强笑歌。
九日和向巨源送行韵 吳芾 
世事無窮生有涯，羞將白髮對黄花。一江秋水涵初雁，萬里暮天飛落霞。昔日自憐長作客，今朝方喜得還家。尊前話別寧辭醉，後夜相思月滿沙。
和逐年九日陽字韵 吳芾 
天上恩來解郡章，人間那復是重陽。老身已許歸三徑，佳節何妨醉百觴。但有笑容生面目，更無閒事撓心腸。旁人不信吾歸去，今日真成返故鄉。
余有重陽詩歲和一篇今日偶和成二首  其一 吳芾 
此會從來有故常，湖山歲歲做重陽。黄花已是鋪三徑，綠酒何妨舉百觴。小圃晚來堪散步，薄田秋入足充腸。登臨莫起淒涼歎，且喜成歸老故鄉。
余有重陽詩歲和一篇今日偶和成二首  其二 吳芾 
去歲重陽解郡章，歸來又復見重陽。此身已作林泉客，今日更持萸菊觴。正要登高窮遠目，不妨拚醉浣愁腸。佳辰若得長無事，何必乘雲至帝鄉。
重陽即席呈諸兄叔 吳芾 
淅淅西風作晚凉，驚人節物又重陽。頻年此會成千里，環坐如今共一觴。且把黄花開笑口，莫因白髮攪愁腸。人生聚散渾無定，來歲那知在故鄉。
重陽再和乙丑歲韵 吳芾 
老去逢秋倍感傷，此生能見幾重陽。喜君綠蟻初浮甕，容我黄花滿泛觴。幸返丘園如素志，况陪新舊話中腸。已拚今日如泥醉，苦恨頻年客異鄉。
和吳致政韵 吳芾 
晚學知誰繼後塵，鄉閭舊仰老成人。門無車馬何妨靜，室有詩書不厭貧。閙裏抽身甘寂寞，閒中覓句鬭清新。杖藜莫惜頻過我，共醉床頭滿榼春。
和沈先覺韵 吳芾 
枉度浮生八十春，休談天數與人倫。長貧已是難餬口，久病那堪更累身。獨把新詩娛晚景，誰將靈劑起痿人。若教得酒時時醉，醉裏高吟尚絕塵。
和朱世同韵二首  其一 吳芾 
立朝初不愧廷臣，晚節胡爲苦乞身。自度濟時無遠畧，不如辭祿作閒人。林間幸已安禪榻，湖上何妨擲釣綸。若也故人能過我，尚堪共醉甕頭春。
和朱世同韵二首  其二 吳芾 
已歸林下得從容，還喜時和與歲豐。好景盡歸詩句裏，閒愁俱付酒杯中。臘殘惟願呈三白，春去從教落萬紅。親舊自今休問位，只須喚我作吳公。
和朱世同見寄 吳芾 
門外青山玉作堆，山前一水更縈回。歸來雖喜風烟好，老去還驚歲月催。不見故人增寂寞，尚懷往日共徘徊。何時軒蓋重相過，伴我花前醉百杯。
到雙勝匆匆不及款舟中成小詩寄良器兼簡楊宰 吳芾 
海濱何處足春風，盡在王孫小圃中。雨洗山光供几席，日移花影上簾櫳。扁舟回首烟波隔，尊酒何時笑語同。若對揚雄賞幽勝，杯行應亦話衰翁。
寄江朝宗 吳芾 
君來已是後花期，不見春風爛熳時。檻外止餘新芍藥，簷前祇有舊酴醿。尚堪共泛忘憂酒，亦可同吟遣興詩。倒指春歸能幾日，速來相就賞殘枝。
寄周子及 吳芾 
回頭一別兩經秋，喜奉安輿返故丘。自謂此時須見過，誰知官事不容留。君遊幕府聲猷著，我住湖山景趣幽。出處雖殊心不異，迂程能爲一來不。
寄江朝宗 吳芾 
碧雲暮合首重回，正擬前村共探梅。耐久直須看歲晚，追歡何必待春來。山中縱有詩千首，花下誰同酒一杯。顧我與君非面友，願言命駕莫徘徊。
寄陳能之 吳芾 
烏府延登謇諤臣，共知吾道一時伸。方陳讜論來裨國，還守清規去潔身。峩豸豈能忘去佞，憑熊聊復試臨民。頗思一見論心曲，同醉梅花爛漫春。
寄陳叔進 吳芾 
鄉里衣冠久不振，後來猶喜有斯人。曾爲蓬島神仙主，端是儲闈羽翼臣。大節已觀能直己，小淹何惜且臨民。君家幸有佳山水，莫向他鄉別卜隣。
寄楊次雲岸長老 吳芾 
高僧良士總貪閒，雖我同庚不往還。詩罷誰知勤治圃，齋餘無事只潛山。亦聞相約來傾蓋，久待如何未叩關。湖上藕花今正發，不妨共戲水雲間。
寄趙德莊 吳芾 
故人分袂幾何年，不謂乘軺到海邊。我守丘園甘已矣，君馳原隰尚依然。有懷風月空相憶，無計杯觴可共傳。出處不齊徒悵望，夕陽衰草自連天。
又陳伯明知郡遠寄詩篇因次韵二首  其一 吳芾 
信筆題詩不記篇，聊憑賦詠寫林泉。閒來倚杖雲千嶂，睡起憑欄月一川。野性已安三徑裏，吟魂猶繞兩湖邊。何時更許陪清話，復把深杯手自傳。
又陳伯明知郡遠寄詩篇因次韵二首  其二 吳芾 
喜到舊家山水鄉，依然山色與湖光。此身宛在真仙窟，回首空懷太守章。豈意新詩猶見及，尚言故郡不相忘。自憐粃政無遺愛，安得人思蔽芾棠。
寄陳彥邦二首  其一 吳芾 
自古中興用實才，正資賢哲共圖回。若爲清禁挽不住，亦效衰翁歸去來。幸有江水供笑傲，更邀風月與徘徊。得閒莫惜頻相過，伴我樽前笑口開。
寄陳彥邦二首  其二 吳芾 
不須細細說行藏，四十年來夢一場。我得放歸心已足，君能勇退道尤光。閒中倍覺林泉好，閙裏誰知日月長。我已與君成二老，更將一節起吾鄉。
和采石詩韵寄韓無咎 吳芾 
野性從來愛水雲，合耕巖下釣溪濱。宦游愧負平生志，臨按欣逢我輩人。奎閣雄文光照日，錦囊佳句艷爭春。外臺况上三年計，一節行看詔墨新。
寄劉汝一陳天予 吳芾 
昔年言路記同遊，回首那知歲月流。已歎數公隨物化，却欣二老與余留。去天不謂踰三歲，補外那知尚一州。想得賜環俱在即，不應似我老林丘。
二公見和又成一首寄之 吳芾 
憶昔同臺接勝遊，相期端不愧清流。一時人物存無幾，百歲光陰挽不留。老去只思陶靖節，向來尤歎薛居州。亦聞聚首時傾倒，應笑衰翁守故丘。
和陳澤民即事二首  其一 吳芾 
鷄聲催曉夢驚殘，喜得歸來卧碧巒。已是人間三月暮，尚餘枕上五更寒。心安靖退雖無事，身覺衰頹亦鮮歡。頼有故人時會面，開顔一笑酒杯乾。
和陳澤民即事二首  其二 吳芾 
蕭條古寺野僧殘，聊與僧俱住翠巒。樹影繞簾春晝靜，水晶摇屋暮天寒。固知書劍不嫌冷，却恨杯盤未盡歡。當念老人衰已久，外雖强健實中乾。
和遠老韵 吳芾 
野性平時酷愛山，年來何幸得休官。情知軒冕生無益，身在林泉死亦安。已免出門頻應接，尚貪散策縱遊觀。得師妙語相開發，始覺浮華不足看。
和遠老見懷 吳芾 
老去光陰能幾何，祇求適意不求多。消除舊恨憑三盞，斷送餘生付一蓑。風月情懷雖已滅，漁樵伴侶尚相過。師來好趁荷花盛，我欲同遊擊棹歌。
和朱守有待亭 吳芾 
使君斂惠撫吾鄉，物阜年豐特異常。已向湖中同衆樂，更來山上發天藏。登臨緬想高懷適，賦詠懸知雅興長。獨恨杜門方屏縮，莫窺佳致望餘光。
和魯季欽別後寄 吳芾 
盍簪經歲遽分襟，夜夜相思夢裏尋。寄遠正慚無好語，開緘忽喜得高吟。感君不替綢繆意，使我還銷鄙吝心。他日相逢重把酒，莫辭蘸甲十分深。
病起泛舟呈諸親友 吳芾 
屏跡山間歲月深，四圍綠樹總成陰。已欣叢竹生湖岸，更愛雙蓮出水心。倚杖頓驚明老眼，艤舟還喜豁煩襟。病餘雖是無佳思，乘興何妨試一吟。
山居歸來恰一年有感 吳芾 
去歲茲辰始息肩，俄然日月已周天。經營小隠雖云畢，栽種清陰苦未圓。湖畔百年多古木，山前一望足平川。從嗟白髮催吾老，能享林泉得幾年。
再和四首  其一 吳芾 
花枝拂眼柳垂肩，幸得身閒且樂天。木杪夕陽當反照，草頭朝露豈長圓。興來策杖雲迷徑，睡起憑欄月滿川。老矣不堪供世用，只將蕭散度殘年。
再和四首  其二 吳芾 
歸來深欲斷塵緣，常拜青詞密籲天。既幸此身無玷辱，更欣盡室得團圓。捫心只合安三徑，度力那能障百川。若也天公終見念，從今便是再生年。
再和四首  其三 吳芾 
卜得幽居野性便，山中風月水中天。新栽翠竹陰雖薄，舊植青松蓋已圓。高致固難追綠野，勝遊那復繼斜川。我今已得安心法，早掛衣冠不待年。
再和四首  其四 吳芾 
新買湖頭十畝園，綠陰罅裏見青天。金櫻相亞枝枝裊，銀杏低垂顆顆圓。仰看烏鳶翔古木，俯窺鷗鷺戲晴川。便須臨水營臺榭，要與漁樵樂暮年。
澤民見示遊洞宮護聖二詩次來韵  其一 吳芾 
洞府藏真鎖碧巒，我來頓覺百憂寬。真人已去留遺像，古木猶存翳舊壇。清入杖藜襟抱豁，冷侵衣袂骨毛寒。何妨便作誅茅計，幸我年來已掛冠。
澤民見示遊洞宮護聖二詩次來韵  其二 吳芾 
山間安有此池塘，疑是天分一派江。萬仞方如青玉案，千章森似碧油幢。簷前山色日侵座，屋角松聲夜撼窗。遊罷擁衾渾不寐，心清都把睡魔降。
和薛丞 吳芾 
歸來林下恰年餘，喜對青山更面湖。野興自來知不淺，宦情今日覺全無。任從俗目嗤吾老，未許山靈誚客逋。多謝新詩相慰藉，頭風一讀頓然蘇。
再和 吳芾 
少年勤苦惜三餘，老去惟思泛五湖。已向林間甘淡泊，更從塵外學虛無。酒徒漸覺隨年減，詩債還應隔歲逋。强欲冥搜賡絕唱，苦無筆力似三蘇。
送朝京赴福清宰 吳芾 
來往看看二十春，開懷情話日相親。懸車我已安三徑，捧檄君俄向七閩。肯爲浮名隨薄俗，但施善政撫疲民。他時奏最歸來處，好訪湖山莫厭頻。
生朝有感 吳芾 
每恨生朝天一涯，今年却喜得還家。漸看寒谷回春律，愈使衰翁感歲華。客至寧辭傾竹葉，老來能醉幾梅花。餘生祇願長如此，浮利浮名未足誇。
遣興 吳芾 
天憐衰病放還鄉，猶恐多情易感傷。已遣蛙聲喧鼓吹，更令燕語奏絲簧。固知老去心情減，頗愛閒中氣味長。終日杜門無一事，不妨隠几凈焚香。
余以庚寅十月十日抵敝廬今恰三年感而有作偶成三律  其一 吳芾 
遡自洪都返故園，今朝倒指恰三年。舉頭但見松筠長，轉盼那知歲月遷。幸有青山長在眼，休嗟白髮已垂顛。此身儻未歸黄壤，花下猶堪醉聖賢。
余以庚寅十月十日抵敝廬今恰三年感而有作偶成三律  其二 吳芾 
何處風烟似我園，且將蕭散樂餘年。向來已不憂三黜，老去誰能羨九遷。門外往還惟白足，里中遊舊盡華顛。竹林已是幽棲地，只恐風流愧七賢。
余以庚寅十月十日抵敝廬今恰三年感而有作偶成三律  其三 吳芾 
幸有湖邊數畝園，尚堪行樂度殘年。驚魚自合潛淵去，倦翼寧思出谷遷。既乏仙方能却老，又無奇策可扶顛。但知藏拙安吾分，一任人稱賢不賢。
送沈子壽 吳芾 
孤城度日宛如年，頼有吾人慰眼前。把酒論文方累月，揚鞭別我遽朝天。長才合赴風雲會，新渥行沾雨露邊。帝里故人如見問，爲言衰悴愈皤然。
挽袁正言 吳芾 
言路同遊記昔年，英風凜凜共推賢。從容峩豸霜臺上，感慨嬰鱗黼扆前。持橐自應登禁闥，乘軺聊復向江壖。一朝豈料成千古，空有清規後代傳。
挽鄭武子 吳芾 
中原耆舊久彫零，頼有夫君尚典刑。持節有心吞朔騎，請纓無路報朝廷。壯圖落落嗟難合，末俗紛紛笑獨醒。坐蛻已超塵世去，空餘遺像在丹青。
挽李季文二首  其一 吳芾 
世趨捷徑蹈危機，公獨安恬度歲時。但見謙謙卑自牧，不爲赫赫急人知。政成名已聞丹扆，官滿身將上赤墀。豈料一朝成奄忽，空傳南國去思碑。
挽李季文二首  其二 吳芾 
吳郡爲僚記少時，別來光景迅如飛。江頭我始懷章去，嶺外君纔解組歸。正望故人時見過，迴思往事遽成非。死生契濶無窮恨，極目高原淚滿衣。
挽翟伯壽二首  其一 吳芾 
高情爽氣薄雲天，灑落真如晉七賢。筆下蟲魚元自得，胸中丘壑更依然。風流已足追千載，壽考胡爲不百年。人物此時誰得似，祇應餘慶尚流傳。
挽翟伯壽二首  其二 吳芾 
少日爲僚古樂成，一時共喜得豪英。盍簪便有功名志，傾蓋曾無世俗情。回想舊遊如昨夢，頓成塵跡負平生。故人倒指彫零盡，矯首佳城淚欲傾。
挽徐子固 吳芾 
相逢一笑記臨安，倒指今逾二十年。別後每思論舊事，朝來忽報啟新阡。蒞官凜凜風猶在，居里恂恂譽更傳。遥想武陵溪上路，送車千兩一潸然。
挽季行可 吳芾 
當年闕下久棲遲，故里歸來萬事非。訪舊幾人成鬼錄，傷君未老棄親闈。開樽尚想延賓醉，發廩猶思賑歲饑。積慶流芳知未艾，會看門戶日光輝。
挽五兄知府二首  其一 吳芾 
平生臭味最相投，方喜同時得退休。正欲從容陪杖屨，從茲蕭散老林丘。高標豈料成千古，遺愛空嗟滿一州。兄弟凋零復無繼，故山誰與我同遊。
挽五兄知府二首  其二 吳芾 
三吳意氣各翩翩，尚憶俱遊太學年。伯氏久驚歸厚夜，吾兄遠復掩新阡。自憐門戶今衰矣，回想音容祇泫然。猶幸諸兒渾競爽，他時當不負家傳。
挽何內翰二首  其一 吳芾 
場屋聲名四海知，十年平步上丹墀。伏蒲議論高千古，視草文章妙一時。雅望自應登輔弼，壯圖仍欲濟艱危。誰知竟負經綸志，空使人懷殄瘁悲。
挽何內翰二首  其二 吳芾 
老去交遊半淺深，高山流水獨知音。分携苦未經寒暑，轉盼那知隔古今。聯事尚懷時把酒，同朝猶記共論心。無因執紼西山路，空對東風淚滿襟。
挽錢省幹 吳芾 
高義由來擅月評，壯年銳志立功名。助平逆黨謀先定，謾駡兇酋色不驚。赤幘蹉跎憐晚景，青雲騰蹋負平生。祇應餘慶鍾蘭玉，桂籍傳芳奕世榮。
挽陳巡檢 吳芾 
夫君端是一時豪，排難捐軀不憚勞。忠義自能全里社，姓名那肯辱銓曹。一生倜儻心常逸，五世團欒壽更高。瞑目定知無可憾，九原風樹漫悲號。
挽王之先 吳芾 
壯志凌雲氣吐虹，才華高出輩流中。讀書不負建樓意，好客尚賒投轄風。鶚薦共期登虎榜，鷁飛無復到蟾宮。春來池館渾如舊，夢覺黄粱事已空。
挽應偉節尊人 吳芾 
歸來閭里問高年，此日惟公五福全。三世儒科身及見，四經鄉飲衆推先。安時不恨青衫晚，適意還欣綵服鮮。終始哀榮無可憾，想應含笑入黄泉。
挽孟仲安二首  其一 吳芾 
琴劔縱橫迹已陳，凜然英氣尚如存。向來忠義全鄉社，老去詩書付子孫。正好林泉窮勝事，那知風月負清樽。他年陰德留餘慶，會見簪紳萃一門。
挽孟仲安二首  其二 吳芾 
義薄雲天氣吐虹，平生心事許誰同。從容破賊無遺策，清白傳家有祖風。共意騫騰千里外，誰知蕭瑟九原中。百年已矣餘芳在，庭下行看發桂叢。
挽程朝議二首  其一 吳芾 
兵革連年苦亂離，江東耆舊日衰微。身兼五福如公少，眼見重孫自古稀。未厭案頭翻貝葉，方榮堂上戲斑衣。東風忽破南柯夢，回首音容涕淚揮。
挽程朝議二首  其二 吳芾 
憶昔安輿到郡時，使君歡迓鎮江湄。萬人踴躍瞻耆艾，千里歌謠美孝慈。盛德所鍾門閥在，平生無愧鬼神知。佳城一閉成千古，徒有陰風拂繐幃。
挽席夫人二首  其一 吳芾 
持身禮法動無違，四德如君古亦稀。大國增封光典冊，長年獻壽擁庭闈。俄驚蒿里飛丹旐，尚想萱堂玩綵衣。竊意生前猶有恨，沙堤不及見公歸。
挽席夫人二首  其二 吳芾 
猗歟陶母世稱賢，生子還持輔佐權。政府舊曾迎象服，成都重見擁戎旃。佳城閉處千車集，華屋生來五福全。終始衰榮今已矣，空餘陳迹載青編。
題商樂庵 吳芾 
遊戲一橘中，自謂有足樂。何如在商山，笑傲視寥廓。
芳洲 吳芾 
秋風彫蘭芷，芳洲久寂寞。痛飲讀離騷，此興亦不惡。
詠松 吳芾 
幸不生澗底，傑出蒼蒼崖。歲寒只孤秀，萬木非吾儕。
送白酒白蓮與鍾統制錢廣文因成二絕  其一 吳芾 
甕頭白酒熟，池上白蓮開。我愛君純白，聊持薦一杯。
送白酒白蓮與鍾統制錢廣文因成二絕  其二 吳芾 
白酒方浮玉，白蓮仍可人。贈君飛大白，聊作冷官春。
六月末間拒霜已開 吳芾 
暑氣猶未退，寒花早已開。衰年寧有幾，寒暑若相催。
香叢 吳芾 
緩步繞芳叢，時時鼻觀通。不須薰百和，滿院是香風。
生朝有感 吳芾 
每歲逢生日，予心喜復悲。新年六十六，能得幾多時。
小有洞 吳芾 
世人競蝸角，終日汩塵緣。誰謂名園內，深藏小洞天。
虞兵張宥康永年未六十一日相繼力求歸農余因嘉其志作小絕以紀之 吳芾 
仕宦老不休，虞兵乃知止。低頭愧斯人，三歎不能已。
芙蓉 吳芾  西湖
誰向澄波上，盡將雲錦鋪。無因一寓目，却憶小西湖。
前太守仲求石問留題因和三首  其一 吳芾 
不解追時好，尤非治郡才。故山猿鶴怨，應怪未歸來。
前太守仲求石問留題因和三首  其二 吳芾 
度力難堪事，甘心作棄才。欲歸歸未得，却悔出山來。
前太守仲求石問留題因和三首  其三 吳芾 
此日老法從，當年窮秀才。從今歸去好，非不遇時來。
題日涉園 吳芾 
幽園足佳趣，散策日經行。歲久禽魚熟，人來自不驚。
題閲歲亭 吳芾 
歲月催人老，少年安在哉。羨君杯酒裏，日日見花開。
題望雲亭 吳芾 
白雲來何時，英英冠山椒。西風莫吹去，使我心摇摇。
蒙恩易鎮豫章丐假還鄉途中偶成十七首  其一 吳芾  西湖
處處是紅蕖，分明似畫圖。匆匆看不盡，歸對小西湖。
蒙恩易鎮豫章丐假還鄉途中偶成十七首  其二 吳芾 
官舍似郵傳，宦游如路岐。吾年行七十，安用苦奔馳。
蒙恩易鎮豫章丐假還鄉途中偶成十七首  其三 吳芾 
觸目盡陂塘，山光接水光。近來仍雨足，莫道是山鄉。
蒙恩易鎮豫章丐假還鄉途中偶成十七首  其四 吳芾 
方困長塗滑，俄逢赫日明。只憂開太早，却恐雨還生。
蒙恩易鎮豫章丐假還鄉途中偶成十七首  其五 吳芾 
沙虛防敗岸，舟小怯驚湍。行路難如此，爭如野處安。
蒙恩易鎮豫章丐假還鄉途中偶成十七首  其六 吳芾 
劇暑當三伏，新凉似九秋。日光還欲吐，雲影未全收。
蒙恩易鎮豫章丐假還鄉途中偶成十七首  其七 吳芾 
中夜不能眠，頗疑天有雨。寒燠自古然，不應冷如許。
蒙恩易鎮豫章丐假還鄉途中偶成十七首  其八 吳芾 
自江至吾廬，七日喜及半。却恐席未溫，又過江南岸。
蒙恩易鎮豫章丐假還鄉途中偶成十七首  其九 吳芾 
村徑迷南北，晨興乃錯行。悟來還已遠，却悔早貪程。
蒙恩易鎮豫章丐假還鄉途中偶成十七首  其一○ 吳芾 
崇閣瞰方池，池邊綠樹圍。披襟臨水坐，寧復畏炎威。
蒙恩易鎮豫章丐假還鄉途中偶成十七首  其一一 吳芾 
雨餘江色浄，風過稻花香。客裏逢清曠，何妨且納凉。
蒙恩易鎮豫章丐假還鄉途中偶成十七首  其一二 吳芾 
游魚跳水面，幽鳥囀山腰。各隨飛潛性，人猶戀市朝。
蒙恩易鎮豫章丐假還鄉途中偶成十七首  其一三 吳芾 
睡裏聞風雨，吾行擬暫停。起來搔首坐，喜見一天星。
蒙恩易鎮豫章丐假還鄉途中偶成十七首  其一四 吳芾 
蒼崖崛地聳，飛瀑從天下。一嶺跨兩州，千年無九夏。
蒙恩易鎮豫章丐假還鄉途中偶成十七首  其一五 吳芾 
茲嶺別二年，今朝又重過。過了還復來，哀哉蟻旋磨。
蒙恩易鎮豫章丐假還鄉途中偶成十七首  其一六 吳芾 
兩山夾蒼烟，雙瀑掛峭壁。洶湧非一朝，傾瀉幾千尺。
蒙恩易鎮豫章丐假還鄉途中偶成十七首  其一七 吳芾 
千尺石屏雄，屏邊列數峯。巍然不可犯，真是鎮疆封。
和任宰元紹見寄十首以歸來問信湖山撫摩松菊爲韵  其一 吳芾 
出仕慚無補，長年詠式微。天公憐我意，一旦許來歸。
和任宰元紹見寄十首以歸來問信湖山撫摩松菊爲韵  其二 吳芾 
綠鬢久垂雪，壯心今已灰。翩然歸舊隠，端似再生來。
和任宰元紹見寄十首以歸來問信湖山撫摩松菊爲韵  其三 吳芾 
身既遠市朝，足不到州郡。但知食與眠，此外不暇問。
和任宰元紹見寄十首以歸來問信湖山撫摩松菊爲韵  其四 吳芾 
秋來宇宙清，雨後山澤潤。老農喜我歸，時報豐年信。
和任宰元紹見寄十首以歸來問信湖山撫摩松菊爲韵  其五 吳芾 
四圍山繞舍，一带水平湖。遠近俱堪畫，登臨自足娛。
和任宰元紹見寄十首以歸來問信湖山撫摩松菊爲韵  其六 吳芾 
開門無一事，終日飽看山。石罅鳴流水，翻驚響珮環。
和任宰元紹見寄十首以歸來問信湖山撫摩松菊爲韵  其七 吳芾 
閑穿脩竹行，時把孤松撫。身世兩相忘，恍如居洞府。
和任宰元紹見寄十首以歸來問信湖山撫摩松菊爲韵  其八 吳芾 
人心生劔戟，世路足風波。祇有歸田好，誰能自揣摩。
和任宰元紹見寄十首以歸來問信湖山撫摩松菊爲韵  其九 吳芾 
爲邑赤城下，豈欲尋赤松。我家幸不遠，杖履會相從。
和任宰元紹見寄十首以歸來問信湖山撫摩松菊爲韵  其一○ 吳芾 
新詩遠寄將，字字脫塵俗。時節近重陽，何由同把菊。
春盡同諸公遊紫巖各賦六言 吳芾 
一徑草深迷路，萬點花飛到天。明日定知春去，祇今便是殘年。
和劉與仁見寄 吳芾 
雞黍經年契濶，池臺落日登臨。千里空勞回首，一樽誰與論心。
和左達功 吳芾 
英豪何事亦顛隮，命分多應與我齊。尚有他年功業在，未應歸去把鋤犁。
和林大任三首  其一 吳芾 
融融春色滿花源，楊柳陰中繫畫船。笑逐鼇頭花下去，旌旗夾道鼓淵淵。
和林大任三首  其二 吳芾 
蘭舟泛泛漾輕風，十里桃花一望中。疑是餘霞天外落，不應花解滿山紅。
和林大任三首  其三 吳芾 
花繞禪房水更深，靜中啼鳥有嘉音。我來已覺心如水，不用臨流更洗心。
和隠老見懷二首  其一 吳芾 
獨立溪頭悵望時，高人遺我送春詩。不知春色歸何處，月落空庭費夢思。
和隠老見懷二首  其二 吳芾 
咫尺經時阻笑言，春歸空想給孤園。一聲啼鳥山深處，宴坐蒲團未覺喧。
和天予二首  其一 吳芾 
自昔常難四者并，一杯相屬意非輕。祇今欲破愁城去，頼子時來舉酒兵。
和天予二首  其二 吳芾 
吾子才如千里駒，肯同泛泛水中鳬。乘時早取封侯印，莫憚郊原骨已枯。
和金功叟二首  其一 吳芾 
兩家誕日俱延客，長恨無緣笑語同。輒奉朋尊聊介壽，願言百歲亦如翁。
和金功叟二首  其二 吳芾 
君家今歲受恩封，共慶夫夫婦婦同。况遇誕彌尤可樂，願拚沉醉似仙翁。
再和天予二首  其一 吳芾 
行軒未用苦相催，花下清尊正欲開。君若此時留不住，何如當日罷休來。
再和天予二首  其二 吳芾 
中秋花月共徘徊，正喜相逢笑口開。君既不留吾亦去，何時又向此間來。
和梁次張謝得酒見寄四首  其一 吳芾 
傳得仙家不老方，釀成春色甕頭香。一樽聊爾資杯酌，爭似相携入醉鄉。
和梁次張謝得酒見寄四首  其二 吳芾 
春入橫塘綠勝醅，更將清淺照寒梅。試吟秀句臨流坐，引得疏枝一晌開。
和梁次張謝得酒見寄四首  其三 吳芾 
妙齡才氣壓同升，談笑端能却五兵。况復錦囊新且麗，粲如春樹萬枝榮。
和梁次張謝得酒見寄四首  其四 吳芾 
平生性僻有詩耽，每恨才慳不得兼。獨嗜君詩無厭斁，從教人笑我多饞。
有感十首  其一 吳芾 
當年舊跡已塵埃，曉日猶疑講殿開。涕淚不知黄屋處，傷心時有北人回。
有感十首  其二 吳芾 
延福池臺荆棘深，上皇無復更登臨。寂寥崇觀當年事，愁絕關河萬里心。
有感十首  其三 吳芾 
洛邑塵氛暗不開，百年宮殿總成灰。柏城晝日風蕭瑟，不見朝陵敕使來。
有感十首  其四 吳芾 
塞曲咿嗚催斷腸，氊車轣轆載啼妝。漢家近屬三千客，性命如絲寄虎狼。
有感十首  其五 吳芾 
草芥蕭然十閣珍，車中妝具不時新。留犁服匿誰供給，臺閣悠悠食肉人。
有感十首  其六 吳芾 
蜀錦機中瑞鶻盤，宮袍歲歲給千官。朱門次第皆輕暖，御所空悲易水寒。
有感十首  其七 吳芾 
雪壓穹廬風怒號，紛然羊馬雜腥臊。遥知玉座無餘地，歎息功臣甲第高。
有感十首  其八 吳芾 
河山關塞一萬里，文武衣冠二百年。四海蕭條宮殿去，無人解道取幽燕。
有感十首  其九 吳芾 
漠漠黄雲塞草低，南人空說翠輿歸。孤臣淚盡仍嘗膽，白首江湖雁北飛。
有感十首  其一○ 吳芾 
宮院深深今是非，可無三戶報秦期。直應更作包胥泣，未抵含冤屈宋詞。
寄韓子雲總領 吳芾 
與君有約看梅花，準擬尊前共笑歌。花已飄零君不至，夕陽芳草奈愁何。
再和絕句寄韓子雲 吳芾 
開盡千花到藕花，相將又聽採蓮歌。無人共酌樽中醁，奈此花前風月何。
寄韓子雲二首  其一 吳芾 
去歲花時許我來，花前竟阻共銜杯。如今又是花開也，忍使衰翁獨看梅。
寄韓子雲二首  其二 吳芾 
點檢枝頭春已來，不應辜負掌中杯。與君索笑須宜早，莫待城頭吹落梅。
得子雲和篇約元宵見訪再用前韵以速之二首  其一 吳芾 
聞道元宵始肯來，見梅說與且停杯。行將有客同清賞，雅致高標一似梅。
得子雲和篇約元宵見訪再用前韵以速之二首  其二 吳芾 
花開本是待春來，天遣春先薦我杯。君莫疑花開太早，相思一夜發寒梅。
錢丈處和和所寄韓子雲約賞梅絕句復用前韵謝之三首  其一 吳芾 
錦囊新句忽傳來，字字清如竹葉杯。要須莫放傳杯手，看即歸調傅說梅。
錢丈處和和所寄韓子雲約賞梅絕句復用前韵謝之三首  其二 吳芾 
麯生爲我惠然來，陡覺春浮瀲灩杯。飲罷冥搜無好語，但將風味屬江梅。
錢丈處和和所寄韓子雲約賞梅絕句復用前韵謝之三首  其三 吳芾 
竹符驅我出山來，萬事無心付酒杯。又見江城春到也，傷情却憶故園梅。
寄朝宗二首  其一 吳芾 
湖水春來拍岸平，山光幻出小蓬瀛。幽深未許凡人到，只待君來共落成。
寄朝宗二首  其二 吳芾 
海棠已試十分妝，細看妖嬈更異常。不得與君同勝賞，空燒銀燭照花光。
贈張發 吳芾 
日給都來能幾何，汝能受少却辭多。試詢世上無厭者，還有何人肯恁麽。
代張發答 吳芾 
天作凶荒可奈何，飽人漸少餓人多。小人已免饑寒迫，縱得錢多待怎麽。
括蒼陳與叟携所撰春秋義例見過書於卷後 吳芾 
獨抱麟經三十年，發揮褒貶勒成編。休嗟當世知音少，自有遺書後代傳。
元夕即席呈郭次張 吳芾 
過了元宵到曉鐘，一年樂事又成空。杯行不用深辭醉，明日君西我亦東。
七夕戲成二絕  其一 吳芾 
時入三秋氣已清，節臨七夕露初零。如何老子臨風坐，也望天河牛女星。
七夕戲成二絕  其二 吳芾 
寄語天河牛女星，人人乞巧望聰明。老夫養拙生憎巧，只要冥心度此生。
送酒與諸葛宰 吳芾 
由來康濟屬仁人，公更慈仁酷愛民。聞道憂勞添瘦悴，遣愁聊送甕頭春。
送朝宗兼簡閩帥 吳芾 
年來知我不如公，日日相思恨不逢。君若見時須問我，爲言老子已龍鍾。
今日春色可佳乘興謁許倅因成小詩 吳芾 
春入風流別乘家，滿園桃李掞春華。殷勤爲我傾醇酎，要看庭前百樹花。
許倅索和篇復次前韵 吳芾 
十分春色在隣家，我獨傷心感物華。君若此時辭痛飲，也應辜負後園花。
安仁絕覽亭 吳芾 
簷前列岫連雲聳，亭下雙溪徹底清。可但坐來無暑氣，老夫病眼頓增明。
滕王閣 吳芾  滕王阁
盡道滕王閣太卑，合新舊觀復雄規。我來興葺非難事，却恐俱爲識者嗤。
題臞菴 吳芾 
輕視浮名若一毛，名園百畝占江皋。三賢祠宇誰重葺，何不添公作四高。
遊仙都觀五首  其一 吳芾 
來訪仙人古玉虛，山前有客指迷塗。烟雲渺渺孤峰絕，松竹森森一逕迂。
遊仙都觀五首  其二 吳芾 
策杖行行入翠微，步虛山下久忘歸。幽棲宜有中林士，何事斯人近世稀。
遊仙都觀五首  其三 吳芾 
聞道山顛有鼎湖，蓮花還似舊時無。軒轅去後空車轍，疑此山川即舊都。
遊仙都觀五首  其四 吳芾 
人已乘龍去不還，尚餘雙鶴不知年。坐來頓覺塵寰隔，始信壺中別有天。
遊仙都觀五首  其五 吳芾 
登覽茲山古到今，流傳今有幾何人。如今勝踐懸知少，况有新詩爲寫真。
題蛾眉亭用內翰沈公韵 吳芾 
幾多去棹與來帆，競利奔名一水間。應怪行人渾不悟，臨流長是蹙眉山。
權郡許丈餞別於蛾眉亭悵然有作 吳芾 
此邦是處見蛾眉，獨有斯亭見處奇。對此已添離別恨，可堪更值夕陽時。
醉中偶有所感再成一絕 吳芾 
倒著山公白接䍦，尚懷前日醉蛾眉。江山風物還如舊，祇欠波間玉笛吹。
酒酣再賦一絕 吳芾 
二年兩度到蛾眉，今日還來話別離。所恨行人難久住，酒闌不見月明時。
題枕流亭 吳芾 
山涵倒影新晴後，水漾圓花乍雨時。每到憑欄心似鏡，細看無一不相宜。
題戴雄飛腴軒詩 吳芾 
四壁蕭然萬卷書，時人莫認作癯儒。他年得志英華發，始信胸中道味腴。
過姑蘇 吳芾 
游宦重來二十年，江山風物總依然。道傍民吏猶相記，獨怪吾衰雪滿顛。
新創太平樓未及落成而去漫留一絕 吳芾 
登臨祇待此樓成，要與邦人樂太平。甫及樓成余已去，匆匆一眺但凝情。
早行五首  其一 吳芾 
畏暑凌晨更疾驅，疏星影裏度籃輿。忽驚道上人如堵，知是田家出趁墟。
早行五首  其二 吳芾 
此地惟多古樹林，路傍處處足清陰。行人九夏熱如火，到此清風忽滿襟。
早行五首  其三 吳芾 
長塗終日困炎蒸，破曉扶衰强趁程。好是籃輿橋上過，一鈎斜月水中明。
早行五首  其四 吳芾 
跋涉州塗僅八旬，今朝纔得次安仁。更須五日爲行客，方得開藩見吏民。
早行五首  其五 吳芾 
我無政術强爲官，所至將迎每厚顔。何事深村赤脚婦，亦聞鉦鼓出籬間。
睡仙樓 吳芾 
此壚當日飲神仙，醉倒和衣壁上眠。酒醒興闌人不見，但留佳話古今傳。
題惠照齋宮僧房 吳芾 
古木脩篁翠欲堆，小窗那更面山開。誰知局促塵埃裏，猶有山光入眼來。
題許倅浮香亭二絕  其一 吳芾 
一新欄檻水中央，更植疏梅向水傍。只恐花繁亭太小，黄昏無處著清香。
題許倅浮香亭二絕  其二 吳芾 
爲愛梅花不自禁，擬分風月到花陰。水深草滿都迷路，祇向暗浮香處尋。
言老自雲堂携十六大士畫像見過與世間傳寫者不同驚喜贊歎因成二偈  其一 吳芾 
禪月定中觀妙相，神奇古怪乃如斯。起來援筆一揮掃，驚殺人間老畫師。
言老自雲堂携十六大士畫像見過與世間傳寫者不同驚喜贊歎因成二偈  其二 吳芾 
水旱無憂不用祈，祇祈心事莫相違。我今衰老渾如許，惟仗神通放取歸。
題鍾路分見一軒二首  其一 吳芾 
名利場中車馬塵，區區有愧百年身。如君未老甘閑退，眼底今方見一人。
題鍾路分見一軒二首  其二 吳芾 
懶將功業勒燕然，閉戶深居二十年。嗟尚强顔紆郡紱，老來猶未得歸田。
夜與作霖避暑南園登江月臺二首  其一 吳芾 
坐遍遐觀淥照亭，凉飆了不到簷楹。更登江月還蒸鬰，誰道人間夜氣清。
夜與作霖避暑南園登江月臺二首  其二 吳芾 
俯瞰江流萬尺臺，暑天長引好風來。若爲今夕如相避，懷抱何由一快哉。
捉月臺 吳芾 
謫仙捉月古今傳，我訪遺蹤似未然。山下濁流長混混，夜深安得水中天。
月巖 吳芾 
半輪斜月掛巖邊，見者多應歎未圓。圓極會如鈎樣曲，何如此月鎮嬋娟。
遊月巖  其一 吳芾 
仙人蛻骨幾何年，姓氏於今秘不傳。石壁蒼崖無處問，空餘洞府尚依然。
遊月巖  其二 吳芾 
平生性僻喜巖居，事不如人只守株。擬欲結茅依石罅，仙人還許我來無。
月沼 吳芾 
大道從來惡滿盈，脫身便欲老巖扃。杜門漸解埋光意，積水姑爲半月形。
予赴官當塗絕江而西夜宿慈嚴秉燭游三洞時主僧出示諸公留題因用樂天韵成一絕 吳芾 
洞中風水鎖松筠，一見都忘老病身。安得結茅長此住，臨風臨水作閑人。
再和 吳芾 
諸公得得走車輪，要向忙中樂此身。我昔不來今日到，始知枉作把麾人。
夏日遊靈隠東園贈東方道人 吳芾 
松竹回環十里陰，一聲啼鳥覺山深。道人睡足北窗下，一榻清風直萬金。
十五夜南園納凉 吳芾 
兀坐鈴齋困鬰蒸，舉頭忽見月華明。興來策杖園中去，聊復尋山聽水聲。
初至豫章二首  其一 吳芾 
邦人喜見我之官，疊足駢肩隴畝間。莫道使君來已暮，使君知是愛求閑。
初至豫章二首  其二 吳芾 
邦人知我入城闉，夾道焚香喜色新。愧我倦游灰百念，顧將何以慰斯人。
過許氏居 吳芾 
山崖水畔得幽居，一見令人憶故廬。幸有山圍并水繞，天胡不放我歸歟。
陪梁大諫陳察院同登蔣山 吳芾 
盡室齋心謁梵宮，願求一語卜窮通。老夫祇欲歸田去，懶把前程問志公。
憩慈雲寺 吳芾 
幽人不見許玄度，千載徒存舊梵宮。水竹回環猶可愛，徘徊山下想遺風。
登進賢縣治後山望雲亭 吳芾 
古木千章翠欲交，白雲疑只在松梢。公餘莫惜頻登眺，無限風煙滿四郊。
登望雲亭 吳芾 
記得來時上此亭，亭荒有景亦徒清。如今亭與景俱勝，水倍秀兮山倍明。
倚樓 吳芾 
獨倚危樓一望長，惱人情處是斜陽。神州更在斜陽外，縱使無情也斷腸。
東樓落成二絕  其一 吳芾 
荒郡城樓久已傾，我來聊復爲經營。南樓已是增雄觀，今日東樓又落成。
東樓落成二絕  其二 吳芾 
人道樓前礙甕城，無多山色到簷楹。那知皂蓋行春日，却與春風最有情。
北樓二首  其一 吳芾  长江
不分羣兒敢跳梁，向來走馬飲長江。茲樓不是爲觀美，要向樓前受敵降。
北樓二首  其二 吳芾 
折衝自古在精神，從事兵車亦苦辛。羽扇綸巾前日事，尚能談笑靜風塵。
題總持寺龍井 吳芾  洞庭湖
洞庭歸去幾何年，旱歲猶來澤我田。我訪遺蹤雖已泯，靈泉百尺尚依然。
過金陵 吳芾 
當時護蹕此盤旋，倒指重來僅十年。决策遷都言漫切，自憐微力莫回天。
題金山四首  其一 吳芾 
江上經行四十秋，今朝始得駐扁舟。老夫寧復重來日，欲去殷勤更少留。
題金山四首  其二 吳芾 
老大疏慵百不堪，倦遊猶未脫征衫。君王若許投簪去，擬與頭陀共此巖。
題金山四首  其三 吳芾 
北望瓜洲咫尺間，向來白骨積如山。欲論舊事慵開口，且對高僧共說閑。
題金山四首  其四 吳芾 
人言海上有三山，弱水瀰茫去路難。若欲目前尋彷彿，只須來此憑欄干。
寄題隠靜三首  其一 吳芾 
五峯雙澗舊標名，我恨當年去不成。却羨箇中人自在，飽看山色聽泉聲。
寄題隠靜三首  其二 吳芾 
向來連歲守江城，到處題詩滿戶庭。獨欠茲山一轉語，倩師與我謝山靈。
寄題隠靜三首  其三 吳芾 
我師一出幾何年，聞欲東歸未有緣。何日扶藜能過我，湖山深處共談禪。
玉山道中 吳芾 
路繞孤村一徑微，上連碧嶂下清溪。水光山色渾如畫，引得行人憶故棲。
西安道中二首  其一 吳芾 
平林環翠如山立，野水涵空似鏡開。道上人家多美竹，欲行未去更徘徊。
西安道中二首  其二 吳芾 
水浸野苗森碧玉，風翻早稻卧黄雲。有年如許誠希見，農父猶言未十分。
洪崖 吳芾 
張老升仙不記年，石崖遺跡尚流傳。心期默契真如見，何必追隨與拍肩。
過嘉禾呈方懋德 吳芾 
昔嘗此地奉周旋，倒指於今三十年。今日相逢成二老，那知又復到樽前。
和許守松棚 吳芾 
插天修幹已鱗皴，誰挽青枝架水濱。却退炎威凉滿座，都緣清蔭布如雲。
真止堂 吳芾 
我有虛堂號真止，坐來萬慮清如水。君今更以止名堂，想見了無塵念起。
待雪呈子儀二首  其一 吳芾 
曉見紛紛滿四山，胡爲未肯到人間。化工若解呈新巧，速剪冰花破我顔。
待雪呈子儀二首  其二 吳芾 
不須坐客苦言歸，看取天花滿院飛。已是雪床先到了，夜深應與月交輝。
過上饒有感 吳芾 
少日隨親官此州，如今老矣復來遊。此身縱健那能久，何苦奔馳不自休。
讀劉與權壯士歌 吳芾 
滿眼烟塵未息戈，禦戎無策奈愁何。一尊濁酒空庭晚，獨自歌君壯士歌。
置酒與五客餞行因成一絕 吳芾 
送盡行人我獨留，老夫無計解離憂。勸君今夜休辭醉，明日江山總是愁。
留長河堰 吳芾 
湖山堂下水聲寒，夜半琮琤響珮環。夢寐欲歸歸未得，却來此處聽潺潺。
和龔漕二首  其一 吳芾 
我老强來分外閫，君才端合在中臺。語離正欲連宵醉，應笑清齋不舉杯。
和龔漕二首  其二 吳芾 
人生笑口苦難開，故事當修戲馬臺。已許爲君拚一醉，何妨今日且銜杯。
和劉與仁見寄 吳芾 
莫爲窮愁賦七歌，會須終日飲無何。人間佳士由來少，世上浮名未足多。
安仁挹仙亭 吳芾 
區區終日困塵勞，長恨仙山去路遥。豈謂一朝供顧挹，坐令逸氣出層霄。
戊子孟夏二十二日登碧雲亭有感二首  其一 吳芾 
去年昨日我離家，轉眼俄驚閲歲華。春草池塘長入夢，不堪兩度見荷花。
戊子孟夏二十二日登碧雲亭有感二首  其二 吳芾  西湖
來時荷蓋翠相扶，不謂經年尚守株。縱使香風來不斷，爭如歸去小西湖。
五月七日晚登碧雲亭有感 吳芾 
連歲芙蕖照眼明，今年荷葉又青青。老夫去此無他戀，祇憶看花水上亭。
又登碧雲亭感懷三十首  其一 吳芾 
晚上危亭暑氣清，薰風微動入疏櫺。重重草樹高低綠，疊疊峰巒遠近青。
又登碧雲亭感懷三十首  其二 吳芾 
晚上危亭眼暫明，風烟濃淡媚郊坰。箇中妙處吟難盡，分付人間作畫屏。
又登碧雲亭感懷三十首  其三 吳芾 
晚上危亭喜作晴，亦思郊外一閑行。無端騎從相遮護，不放山翁適野情。
又登碧雲亭感懷三十首  其四 吳芾 
晚上危亭瞰野塘，藕花無數散清香。若爲荷葉分青綠，一半紅妝半淡妝。
又登碧雲亭感懷三十首  其五 吳芾 
晚上危亭看綠荷，風翻荷葉欲藏花。使君要見紅妝面，莫放碧雲重疊遮。
又登碧雲亭感懷三十首  其六 吳芾 
晚上危亭逸興多，却尋小艇下烟波。酒狂聊作碧筩飲，折盡花間幾柄荷。
又登碧雲亭感懷三十首  其七 吳芾 
晚上危亭側耳聽，新蟬噪罷亂蛙鳴。老來只是便幽靜，頗厭人間强聒聲。
又登碧雲亭感懷三十首  其八 吳芾 
晚上危亭興未窮，仰看星斗已懸空。可憐熠燿飛撩亂，也欲爭光迥野中。
又登碧雲亭感懷三十首  其九 吳芾 
晚上危亭一解顔，公餘偷得半時閑。未能投紱尋歸路，聊復銜杯對好山。
又登碧雲亭感懷三十首  其一○ 吳芾 
晚上危亭指顧間，羊牛來下鳥飛還。細思物理須知止，何用區區祇强顔。
又登碧雲亭感懷三十首  其一一 吳芾 
晚上危亭顧四隅，小松環繞幾千株。他年黛色侵天去，應記栽時是老夫。
又登碧雲亭感懷三十首  其一二 吳芾 
晚上危亭望彼蒼，時時飛電迸流光。嗟人生世須臾裏，未必能如電久長。
又登碧雲亭感懷三十首  其一三 吳芾 
晚上危亭詠式微，封章再上未容歸。羨他白鷺凌風去，却向山前自在飛。
又登碧雲亭感懷三十首  其一四 吳芾 
晚上危亭望遠山，望中有水亦回環。終然不似吾廬好，上下山光水色間。
又登碧雲亭感懷三十首  其一五 吳芾 
晚上危亭覽物華，斜陽影裏度歸鴉。暮山隔斷鄉關路，矯首臨風眼欲花。
又登碧雲亭感懷三十首  其一六 吳芾 
晚上危亭避鬰蒸，風生兩腋覺身輕。更籌只是催歸去，不到城頭月未生。
又登碧雲亭感懷三十首  其一七 吳芾 
晚上危亭待月生，雲頭俄湧一輪明。終朝汩沒塵埃裏，對此身心覺頓清。
又登碧雲亭感懷三十首  其一八 吳芾 
晚上危亭爲少留，亭前暝色已供愁。更聽畫角聲悲壯，愈使愁人厭遠遊。
又登碧雲亭感懷三十首  其一九 吳芾 
晚上危亭力已疲，胡爲歸計尚遲遲。如今若便休官去，也勝當初未有時。
又登碧雲亭感懷三十首  其二○ 吳芾 
晚上危亭與客同，話頭只是說山中。老來百念消磨盡，只有歸心羨暮鴻。
又登碧雲亭感懷三十首  其二一 吳芾 
晚上危亭望大江，天教千古作金湯。中流擊楫人何在，徒感興亡對夕陽。
又登碧雲亭感懷三十首  其二二 吳芾 
晚上危亭景色饒，眼中突兀是凌歊。三千粉黛知何許，祇有江山鎖寂寥。
又登碧雲亭感懷三十首  其二三 吳芾 
晚上危亭一憑欄，青青最愛謝家山。謝公陳迹雖磨滅，餘韵遺風尚可攀。
又登碧雲亭感懷三十首  其二四 吳芾 
晚上危亭想謫仙，孤墳寂寂鎖寒烟。高風直節誰能繼，只有詩篇後代傳。
又登碧雲亭感懷三十首  其二五 吳芾 
晚上危亭望石城，楚君曾向此間興。城池蕪沒人何在，只有空山幾個僧。
又登碧雲亭感懷三十首  其二六 吳芾 
晚上危亭憶孟君，龍山一醉見天真。堪嗟東道空遺臭，爭似尊前落帽人。
又登碧雲亭感懷三十首  其二七 吳芾 
晚上危亭憶令威，凌虛山上悟玄機。丹成不見升騰迹，徒想當年化鶴飛。
又登碧雲亭感懷三十首  其二八 吳芾 
晚上危亭憶隠居，高情逸氣古人無。橫山祇有精廬在，無復書堂舊藥爐。
又登碧雲亭感懷三十首  其二九 吳芾 
晚上危亭懶舉頭，竹椽蘆屋亦堪羞。我將一變成雄觀，長與邦人作宴游。
又登碧雲亭感懷三十首  其三○ 吳芾 
晚上危亭喜有秋，民安物阜本無憂。鈴齋坐嘯雖多暇，爭似歸田得自由。
寄龔漕六首  其一 吳芾 
自古知心不易逢，君心還與我心同。縱令自擇交成契，更有何人得似公。
寄龔漕六首  其二 吳芾 
幾年湮塞豫章溝，歲歲民間有水憂。我意若非公善後，不應城裏解通舟。
寄龔漕六首  其三 吳芾 
貢院門前並北湖，有田百畝却荒蕪。願君種取花千樹，付與邦人作畫圖。
寄龔漕六首  其四 吳芾 
葺得南園過一春，無從再見物華新。匆匆相別休相憶，已有風流賢主人。
寄龔漕六首  其五 吳芾 
天朝未許投簪去，我幸已成全璧歸。全璧歸來何所憾，暮年只是惜分違。
寄龔漕六首  其六 吳芾 
聞公新有帥垣除，一路逢人盡賀予。瓜代得賢人尚喜，予心歡喜更何如。
垂虹聞笛 吳芾 
三十年前此憑欄，醉聽漁笛暮江寒。重來雖復聞三弄，老去終無舊日歡。
和王知府惠瓦硯 吳芾 
文房四子舊周旋，老去情疏祇自憐。不謂陶泓猶見念，遠來相顧不相捐。
得家書喜津病愈 吳芾 
老懷鬰鬰苦難舒，忽報吾兒病已除。便覺身心無箇事，萬錢不抵一封書。
得鄉書 吳芾 
聞道交親知我還，歡迎競欲越鄉關。我於鄉里初無補，又復勞人祇汗顔。
戊子春術者劉五星謂予壽有八十一感而有作二首  其一 吳芾 
縱使誠如日者言，此身只合在林泉。從今便得休官去，止有閑居十五年。
戊子春術者劉五星謂予壽有八十一感而有作二首  其二 吳芾 
多少同年盡溘然，我今獨喜尚安全。儻延朝夕誠爲幸，敢謂猶能十五年。
周相士謂予壽至九十三又成一絕 吳芾 
年登九九已云多，相士猶添十載過。萬事都捐無復念，老而不死待如何。
覽洛中名園記有感 吳芾 
歷官冉冉踰三紀，閲世看看近七旬。更覽名園興廢記，愈令人憶故園春。
領客賞梅  其一 吳芾 
經年相別阻傳杯，忽見梅枝入眼來。今日勸君休惜醉，不應辜負臘前梅。
領客賞梅  其二 吳芾 
只擬花開把酒杯，南枝忽遞暗香來。徑須領客同清賞，莫待城頭吹落梅。
移梅北隩和黄清表韵 吳芾 
自慚面目久塵埃，擬對冰姿一笑開。聞道前村連夜發，豈辭健步遠移來。
賀董伯玉探梅 吳芾 
寄語南枝及早開，莫遲春信待人催。我今已辦千鍾酒，準擬花前醉百回。
梅莊主人袖詩見過累日欲得次韵以汩汩無暇且和一絕 吳芾 
偶驅小隊踏蒼苔，無數梅花照眼開。更有高人同勝賞，此行端是不虛來。
何彥清梅詩二絕用韵頗嚴諸公相率同和  其一 吳芾 
清愁幽恨不禁春，寂寞池塘雪意昏。寄語高樓莫吹笛，夜寒留取伴龍孫。
何彥清梅詩二絕用韵頗嚴諸公相率同和  其二 吳芾 
只把南枝作雪看，一般風韵照人寒。當年兒女還知此，定借君來答謝安。
和十二弟梅花 吳芾 
春到衡門苦恨遲，遍尋竹外賞南枝。夜來已報春消息，試問主人知不知。
和李民載梅花二首  其一 吳芾 
褐衣懷玉未全貧，况有梅花作好春。麗句與花相映發，總輸天上謫仙人。
和李民載梅花二首  其二 吳芾 
獨坐無聊感歲華，騷人忽寄一枝花。雖無素手簪羅髻，已覺春生野老家。
後圃初見梅花一萼二首  其一 吳芾 
杖藜閒步小園來，喜見寒梅一萼開。若無春意猶羞澀，應待詩翁着句催。
後圃初見梅花一萼二首  其二 吳芾 
枝頭已是送春來，懷抱何妨試割開。滿園若欲俱開遍，須倩杯觴日日催。
梅亭蓋舊太守徐公禋所作傳者謂公得庾嶺梅移種於此故創斯亭余來相距未六十年曩日之梅已無復有感時追往因取野梅環植之仍賦二絕  其一 吳芾 
已無庾嶺舊時梅，但見梅亭向水開。遐想風流猶彷彿，更將梅繞四簷栽。
梅亭蓋舊太守徐公禋所作傳者謂公得庾嶺梅移種於此故創斯亭余來相距未六十年曩日之梅已無復有感時追往因取野梅環植之仍賦二絕  其二 吳芾 
種梅我始效徐公，已覺幽香鼻觀通。寄語後人無剪伐，要令凋郡識春風。
坐間見裝成早梅數枝 吳芾 
正欲攀條折蕊看，忽驚枝上雪斑斑。不知妙手新裝綴，誤使衰翁爲解顔。
又和黄清表惠早梅 吳芾 
姑射風姿絕點埃，年年長是臘前開。方疑今歲無消息，多謝君能折取來。
梅怨  其一 吳芾 
幾年不見主人歸，及見開時又別離。若也有花無分賞，何如休種滿園池。
梅怨  其二 吳芾 
我與梅花素有期，故應花怨我輕離。巡簷索笑寧無日，少待歸來酒作池。
雪後觀梅  其一 吳芾 
雨聲纔歇雪漫漫，深恐梅花不耐寒。破曉踏泥來問訊，細看枝上喜平安。
雪後觀梅  其二 吳芾 
春色三分已一分，江梅猶自占青春。有花堪折須拚醉，莫待東風吹作塵。
折梅 吳芾 
不傍茅簷便竹籬，初開猶未許人知。一枝到手春雖淺，肯負花前金屈巵。
寒梅 吳芾 
冰玉精神絕點埃，人間無物似寒梅。凌霜傲雪渾閒事，最是欺春不逐來。
蠟梅二首  其一 吳芾 
誰將栗玉刻蜂房，巧向梢頭取次妝。羞得江梅都避舍，滿園不見一枝芳。
蠟梅二首  其二 吳芾 
園林摇落獨芬芳，未讓江梅雪裏香。還恐人嫌梅太白，故來枝上盡塗黄。
謝陳詹山惠蠟梅 吳芾 
歲晚相逢眼已明，一枝還復見高情。幽香不與江梅共，要與夫君鬭獨清。
藏雲寺有海棠一樹在僧舍後竹籬荆棘之間余因勸耕偶見之遣兵移植於堂下仍賦一絕以紀之 吳芾 
海棠一樹竹籬根，密掩深藏若避人。移向亭前端有意，要令山下盡知春。
詠海棠呈子肅 吳芾 
海棠元自有天香，底事時人故謗傷。不信請來花下坐，惱人鼻觀不尋常。
子肅見示和篇復次韵 吳芾 
花到濃時自有香，未逢真賞亦堪傷。今朝滲鼻渾如許，豈是茲花返故常。
和陳子良海棠四首  其一 吳芾 
春來人物盡熙熙，紅紫無情亦滿枝。正引衰翁詩思動，舉頭那更得君詩。
和陳子良海棠四首  其二 吳芾 
花間春色麗晴空，惱我狂來只繞叢。試問妖嬈誰與比，一株勝却萬株紅。
和陳子良海棠四首  其三 吳芾 
雨後花頭頓覺肥，細看還是舊風姿。坐餘自有香芬馥，不許凡人取次知。
和陳子良海棠四首  其四 吳芾 
十年栽種滿園花，無似茲花艷麗多。已是譜中推第一，不須還更問如何。
領客賞海棠雪作  其一 吳芾 
絕艷妖嬈壓衆芳，况來燭下逞新妝。引將姑射神人到，亦逐春風上下狂。
領客賞海棠雪作  其二 吳芾 
撩撥遊人思不禁，也緣尤物蕩人心。今宵雪向花間作，應妬此花紅太深。
去春勸耕雲際移植海棠曾留小詩今歲困於多事欲往不果悵然有懷復和前韵以示主僧 吳芾 
去年勸相到雲根，滿樹花光欲照人。料得今年花更好，無端風雨阻行春。
寄朝宗海棠 吳芾 
海棠已賦十分妝，細看妖嬈更異常。不得與君同勝賞，空燒銀燭照花光。
和潘大卿芍藥二首  其一 吳芾 
落盡羣花春已殘，忽驚庭下錦新翻。夜深領客窮清賞，一笑開懷倒數尊。
和潘大卿芍藥二首  其二 吳芾 
拂拂輕黄染御衣，出羣標韵異繁枝。此身已分京華隔，不謂天香尚許披。
邦人獻芍藥四種曰御愛紅曰霓裳紅曰綴珠冠子曰紅都勝因同朝宗夜飲賞之遂成二絕以記一時之勝  其一 吳芾 
冠子綴珠初泣露，霓裳舞袖更縈風。就中縱有紅都勝，淡佇爭如御愛紅。
邦人獻芍藥四種曰御愛紅曰霓裳紅曰綴珠冠子曰紅都勝因同朝宗夜飲賞之遂成二絕以記一時之勝  其二 吳芾 
芍藥移來傍玉欄，淺深濃淡一般般。夜深促席來相就，要把春容子細看。
東湖觀荷有感  其一 吳芾 
自有東湖知幾年，荷花今日尚依然。堪嗟世事時時改，祇有荷花歲歲妍。
東湖觀荷有感  其二 吳芾 
雙頭並蒂出天然，呈瑞懸知好事連。果得故人來對飲，何妨一笑到金蓮。
再見雙頭蓮 吳芾 
我來纔見月初圓，兩度池開並蒂蓮。嘉瑞還來非偶爾，懸知連歲有豐年。